EUROPOS KOMISIJA Briuselis, 2016 05 04 COM(2016) 271 final 2016/0131(COD) Pasiūlymas EUROPOS PARLAMENTO IR TARYBOS REGLAMENTAS dėl Europos Sąjungos prieglobsčio agentūros, kuriuo panaikinamas Reglamentas (ES) Nr. 439/2010



AIŠKINAMASIS MEMORANDUMAS 1.PASIŪLYMO APLINKYBĖS •Pasiūlymo pagrindas ir tikslai 2016 m. balandžio 6 d. Komisija priėmė komunikatą „Bendros Europos prieglobsčio sistemos reformavimas ir teisėtų kelių į Europą tiesimas“, kuriame išdėstė savo prioritetus tobulinant bendrą Europos prieglobsčio sistemą (BEPS). Atsižvelgusi į Europos Vadovų Tarybos raginimus, Komisija paskelbė, kad ji palaipsniui sieks reformuoti esamą Sąjungos sistemą, sukurdama darnią ir teisingą sistemą, pagal kurią būtų nustatomos valstybės narės, atsakingos už prieglobsčio prašytojus, sustiprindama sistemą EURODAC, užtikrindama didesnį prieglobsčio sistemos suderinimą ir taip užkirsdama kelią antriniam judėjimui, ir nustatydama didesnius Europos prieglobsčio paramos biuro (EASO) įgaliojimus. Šis pasiūlymas, kuris teikiamas kartu su dviem kitais pasiūlymais, būtent pasiūlymu reformuoti Dublino sistemą ir kitu pasiūlymu, kuriuo iš dalies keičiama sistema EURODAC, įtrauktas į pirmąjį BEPS reformų rinkinį. Šio pasiūlymo tikslas – sustiprinti EASO vaidmenį ir pertvarkyti jį į agentūrą, kuri sudarytų palankesnes sąlygas įgyvendinti BEPS ir pagerintų jos veikimą. 2011 m. vykdyti savo įsipareigojimus pradėjęs EASO nuo to laiko nuolat padėjo valstybėms narėms taikyti galiojančias taisykles ir gerinti esamų priemonių veikimą. Vykdydama savo veiklą praktinio valstybių narių bendradarbiavimo skatinimo srityje ir padėdama joms įgyvendinti savo įsipareigojimus pagal BEPS, Agentūra įgijo patirties ir užsitarnavo patikimumą. Laikui bėgant, EASO atliekamos užduotys palaipsniui plėtėsi, kad jis galėtų patenkinti didėjančius valstybių narių ir visos BEPS poreikius. Valstybės narės vis labiau naudojasi Agentūros operacine ir technine pagalba. Agentūra įgijo daugiau žinių ir patirties prieglobsčio srityje ir atėjo laikas paversti ją kompetencijos centru, kuris būtų savarankiškas, o ne vis dar gerokai priklausomas nuo valstybių narių teikiamos informacijos ir patirties. Komisijos nuomone, Agentūra yra viena iš priemonių, kurios gali būti panaudotos siekiant veiksmingai šalinti struktūrinius BEPS trūkumus, kurie dėl didžiulio nekontroliuojamo migrantų ir prieglobsčio prašytojų antplūdžio į Europos Sąjungą, ypač per pastaruosius metus, dar padidėjo. BEPS pertvarkymas nesuteikiant Agentūrai įgaliojimų, kurie atitiktų dėl šios reformos atsirasiančius poreikius, nebūtų patikimas. Labai svarbu aprūpinti Agentūrą priemonėmis, kurios yra būtinos siekiant padėti valstybėms narėms krizių atvejais, tačiau dar svarbiau yra sukurti patikimą teisinę, veiklos ir praktinę sistemą, kad Agentūra galėtų stiprinti valstybių narių prieglobsčio ir priėmimo sistemas ir jas papildyti. Siekiant atsižvelgti į šį pokytį, pasiūlyme EASO pervadintas į Europos Sąjungos prieglobsčio agentūrą. Padidinus įgaliojimus, kaip nustatyta šiame pasiūlyme, EASO paverčiamas visaverte agentūra, kuri geba valstybėms narėms teikti būtiną operacinę ir techninę pagalbą, didinti valstybių narių praktinį bendradarbiavimą ir keitimąsi informacija, remti darnų ir teisingą tarptautinės apsaugos prašymų paskirstymą, stebėti ir vertinti BEPS įgyvendinimą ir valstybių narių prieglobsčio ir priėmimo sistemų pajėgumus, taip pat sudaryti sąlygas suderinti tarptautinės apsaugos prašymų vertinimą visoje Sąjungoje. •Derėjimas su toje pačioje politikos srityje galiojančiomis nuostatomis 2016 m. vasario 19 d. Europos Vadovų Taryba nusprendė, jog būtina siekti pažangos reformuojant esamą ES sistemą, kad prieglobsčio politika būtų humaniška ir veiksminga. 2016 m. balandžio 6 d. komunikate Komisija nurodė, kad bendras Sąjungos migracijos ir prieglobsčio politikos tikslas yra atsisakyti sistemos, kurioje dėl jos prasto modelio ar prasto įgyvendinimo tam tikroms valstybėms narėms užkraunama pernelyg didelė atsakomybė ir kuri skatina nekontroliuojamą judėjimą į kitas valstybes nares. Siekiama, kad Sąjunga turėtų tvirtą ir veiksmingą tvaraus migracijos valdymo sistemą, kuri būtų grindžiama atsakomybės ir solidarumo principais. Europos migracijos darbotvarkėje Komisija pripažino EASO vaidmens kuriant ir palaikant tvirtą bendrą prieglobsčio politiką svarbą. Komisija laikėsi nuomonės, kad EASO galėtų sustiprinti praktinį bendradarbiavimą, atlikti nacionalinės informacijos apie kilmės šalis koordinatoriaus vaidmenį ir taip skatinti priimti nuoseklesnius sprendimus, imtis svarbių su mokymu susijusių priemonių ir kurti specialius nacionalinių institucijų tinklus operaciniam bendradarbiavimui prieglobsčio srityje stiprinti. 2016 m. balandžio 6 d. komunikate Komisija paskelbė siūlysianti suteikti EASO didesnius įgaliojimus, kad jis galėtų atlikti naują su politikos įgyvendinimu susijusį vaidmenį bei sustiprintą operacinį vaidmenį. To būtų galima pasiekti naudojant stebėsenos mechanizmą, kurį taikant būtų vertinama, kaip laikomasi BEPS, ir vykdant kitas svarbias užduotis, pvz., teikiant informaciją apie kilmės šalis ir ją analizuojant, administruojant pagal Dublino sistemą nustatytą paskirstymo schemą, taip pat imantis veiksmų siekiant paremti valstybes nares esant nepaprastajai padėčiai arba tais atvejais, kai reikiamų taisomųjų veiksmų nebūtų imtasi. Šio pasiūlymo tikslas – aprūpinti Europos Sąjungos prieglobsčio agentūrą būtinomis priemonėmis, kad ji taptų agentūra, kuri palengvintų BEPS įgyvendinimą ir pagerintų jos veikimą. Šiuo atžvilgiu jis papildo prieglobsčio srities teisines ir politikos priemones, visų pirma susijusias su prieglobsčio procedūromis, priskyrimo asmenims, kuriems reikalinga tarptautinė apsauga, standartais, Dublino sistema, perkėlimu Sąjungoje ir į ją. •Derėjimas su kitomis Sąjungos politikos sritimis Šis pasiūlymas dera su išsamia ilgalaike geresnio migracijos valdymo politika, kurią Komisija nustatė Europos migracijos darbotvarkėje, kurioje remiantis Pirmininko J.-C. Junckerio „Politinėmis gairėmis“ buvo sukurtos keturiais ramsčiais pagrįstos nuoseklios ir tarpusavyje glaudžiai susijusios iniciatyvos. Tie ramsčiai – neteisėtos migracijos paskatų mažinimas, išorės sienų apsauga ir gyvybių gelbėjimas, tvirta prieglobsčio politika ir nauja teisėtos migracijos politika. Šiuo pasiūlymu toliau įgyvendinama Europos migracijos darbotvarkė, o konkrečiau – Sąjungos prieglobsčio politikos stiprinimo tikslas, nes Europos Sąjungos prieglobsčio agentūra užtikrins visapusišką ir nuoseklų BEPS įgyvendinimą. 2.TEISINIS PAGRINDAS, SUBSIDIARUMO IR PROPORCINGUMO PRINCIPAI •Teisinis pagrindas Pasiūlymas dėl teisėkūros procedūra priimamo akto grindžiamas Sutarties dėl Europos Sąjungos veikimo 78 straipsnio 1 ir 2 dalimis. •Subsidiarumo principas Šio pasiūlymo tikslai – palengvinti BEPS įgyvendinimą ir gerinti jos veikimą, stiprinti valstybių narių praktinį bendradarbiavimą ir keitimąsi informacija prieglobsčio srityje, skatinti taikyti Sąjungos teisę ir veiklos standartus siekiant užtikrinti, kad prieglobsčio procedūros, priėmimo sąlygos ir apsaugos poreikių vertinimas visoje Sąjungoje būtų labiau suvienodintas, stebėti operacinį ir techninį Sąjungos prieglobsčio teisės ir standartų taikymą ir teikti valstybėms narėms didesnę su prieglobsčio ir priėmimo sistemų valdymu susijusią operacinę ir techninę pagalbą, visų pirma toms valstybėms narėms, kurių prieglobsčio ir priėmimo sistemoms tenka neproporcingai didelis krūvis. Tinkamo teisinės prieglobsčio sistemos taikymo užtikrinimas yra bendras tikslas, kurio turi būti siekiama koordinuotais valstybių narių veiksmais padedant Europos Sąjungos prieglobsčio agentūrai, kad BEPS veikimas būtų stabilesnis ir sklandesnis, todėl valstybės narės negali deramai pasiekti šio pasiūlymo tikslų ir tų tikslų būtų geriau siekti Sąjungos lygmeniu ir Sąjunga, laikydamasi Europos Sąjungos sutarties 5 straipsnyje nustatyto subsidiarumo principo, gali patvirtinti priemones.

•Proporcingumo principas Šiuo pasiūlymu siekiama atsižvelgti į politines realijas ir Sąjungos patiriamus sunkumus migracijos ir prieglobsčio srityje ir aprūpinti Europos Sąjungos prieglobsčio agentūrą būtinomis priemonėmis, kad ji galėtų spręsti valstybių narių prieglobsčio ir priėmimo sistemoms tenkančio neproporcingai didelio krūvio problemą ir ilgainiui pašalinti šioms sistemoms būdingus trūkumus. Pasiūlymu siekiama užtikrinti, kad valstybės narės visapusiškai ir tinkamai taikytų prieglobsčio teisės aktus ir veiklos standartus, kad būtų stiprinamas praktinis valstybių narių bendradarbiavimas ir keitimasis informacija, taip pat jų bendradarbiavimas ir keitimasis informacija su trečiosiomis šalimis, kad būtų imtasi tinkamų veiksmų, kuriais būtų išlaikytas sklandus BEPS veikimas ir, padedant Agentūrai bei su ja bendradarbiaujant, būtų veiksmingai sprendžiama neproporcingai didelio krūvio problema. Valstybių narių prašymu Agentūra, remdamasi veiklos plane aiškiai nustatyta schema, gali joms padėti nagrinėti tarptautinės apsaugos prašymus. Agentūrai gali prireikti įsikišti ir suteikti pagalbą valstybei narei tik tais atvejais, kai, atsižvelgdama į stebėsenos rezultatus arba nepaisydama neproporcingai didelio prieglobsčio ir priėmimo sistemoms tenkančio krūvio, atitinkama valstybė narė nesiima jokių veiksmų arba imasi nepakankamų priemonių ir dėl to kyla pavojus BEPS veikimui. Atsižvelgiant į šio pasiūlymo tikslus ir vadovaujantis Europos Sąjungos sutarties 5 straipsnyje nustatytu proporcingumo principu, šiuo pasiūlymu neviršijama to, kas būtina nurodytiems tikslams pasiekti. •Pasirinkta priemonė Tik reglamentu galima pasiekti reikiamą efektyvumą ir vienodumą, kurio reikia taikant Sąjungos prieglobsčio teisę. Be to, kadangi EASO, pervadintas į Europos Sąjungos prieglobsčio agentūrą, buvo įsteigtas reglamentu, tą pačią teisinę priemonę taip pat tinka taikyti šiam pasiūlymui. 3.KONSULTACIJOS SU SUINTERESUOTOSIOMIS ŠALIMIS Rengdama šį pasiūlymą, Komisija rėmėsi Europos Vadovų Taryboje ir Ministrų Taryboje, taip pat Europos Parlamente reguliariai vykusiais svarstymais Sąjungos migracijos ir prieglobsčio politikos plėtojimo ir Sąjungos agentūrų naudojimo siekiant geriau valdyti migraciją klausimais. Keletą kartų buvo nurodytas EASO vaidmuo valstybėms narėms teikiant operacinę ir techninę pagalbą, įskaitant pagalbą, teikiamą prie išorės sienų bendradarbiaujant su Europos operatyvaus bendradarbiavimo prie Europos Sąjungos valstybių narių išorės sienų valdymo agentūra. Valstybės narės apskritai laikėsi nuomonės, kad EASO atlieka svarbų vaidmenį, padėdamas joms spręsti su perkėlimu Sąjungoje ir į ją susijusius klausimus. Nuo tada, kai 2011 m. vasario 1 d. EASO pradėjo vykdyti jam pavestas užduotis, Europos ir nacionaliniu lygmenimis nuolat vyko diskusijos su atitinkamais suinteresuotaisiais subjektais. Konkrečiai, Europos Parlamente ir Taryboje reguliariai vyko su Agentūros teikiama informacija susijusios diskusijos. Agentūra valdančiosios tarybos posėdžiuose ir per metus skelbdama įvairias ataskaitas nuolat teikia informaciją apie savo veiklą. Taip pat reguliariai keistasi informacija su kitomis Sąjungos agentūromis, visų pirma su Europos operatyvaus bendradarbiavimo prie Europos Sąjungos valstybių narių išorės sienų valdymo agentūra ir su Europos Sąjungos pagrindinių teisių agentūra. Be to, surengtos kelios diskusijos su pilietine visuomene ir akademine bendruomene. Remiantis Reglamento (ES) Nr. 439/2010 46 straipsniu, kuriame numatytas nepriklausomas išorės vertinimas, apimantis EASO poveikį praktiniam bendradarbiavimui prieglobsčio srityje ir BEPS, atliktas EASO vertinimas. 2013 m. Komisija atliko EASO vidaus vertinimą. 2014 m. nepriklausomas išorės rangovas atliko EASO išorės vertinimą, kuris apėmė laikotarpį nuo 2011 m. vasario mėn. iki 2014 m. birželio mėn. Išorės vertinimo laikotarpis vėliau buvo prailgintas, kad apimtų visą laikotarpį nuo tada, kai Agentūra pradėjo vykdyti jai pavestas užduotis. Vertinimas atliktas nuo 2014 m. spalio mėn. iki 2015 m. liepos mėn. ir apėmė visą visose valstybėse narėse EASO vykdytą veiklą. Šiame pasiūlyme atsižvelgiama į rekomendacijas, kurios buvo pateiktos atlikus tą vertinimą, ir į EASO nuomonę dėl Agentūros ateities. •Pagrindinės teisės Šiame pasiūlyme gerbiamos pagrindinės teisės ir laikomasi principų, pripažintų visų pirma Europos Sąjungos pagrindinių teisių chartijoje. Visa Europos Sąjungos prieglobsčio agentūros veikla turi būti vykdoma visapusiškai laikantis Chartijoje įtvirtintų pagrindinių teisių, įskaitant teisę į prieglobstį (Chartijos 18 straipsnis), apsaugą nuo grąžinimo (Chartijos 19 straipsnis), teisę į privatų ir šeimos gyvenimą (Chartijos 7 straipsnis), teisę į asmens duomenų apsaugą (Chartijos 8 straipsnis) ir teisę į veiksmingą teisinę gynybą (Chartijos 47 straipsnis). Pasiūlyme visapusiškai atsižvelgiama į vaiko teises ir specialius pažeidžiamų asmenų poreikius. 4.POVEIKIS BIUDŽETUI Europos Sąjungos prieglobsčio agentūrai, kuri bus sukurta esamo EASO pagrindu, pavesta užduotis sudaryti palankesnes sąlygas įgyvendinti BEPS ir gerinti jos veikimą. Bendri finansiniai ištekliai, kurių reikia, kad Agentūra galėtų vykdyti savo misiją pagal siūlomus išplėstus įgaliojimus, 2017–2020 m. sudaro 363,963 mln. EUR. Kad Agentūra galėtų veiksmingai vykdyti jai pavestas naujas užduotis, be dabartinių laikinųjų darbuotojų ir sutartininkų pareigybių, nustatytų 2016 m. biudžete, jai 2017–2020 m. laikotarpiu papildomai reikės 275 laikinųjų darbuotojų pareigybių ir 82 sutartininkų, t. y. iš viso 357 darbuotojų, kad iki 2020 m. bendras Agentūros darbuotojų skaičius padidėtų iki 500. Finansiniai poreikiai dera su dabartine daugiamete finansine programa ir gali reikėti naudoti specialias priemones, apibūdintas Tarybos reglamente (ES, Euratomas) Nr. 1311/2013. 5.KITI ASPEKTAI •Stebėjimo, vertinimo ir ataskaitų teikimo tvarka Europos Sąjungos prieglobsčio agentūra privalo rengti metinę veiklos ataskaitą dėl prieglobsčio padėties, kurioje turi įvertinti visus metus vykdomos veiklos rezultatus. Toje ataskaitoje turi būti pateikta Agentūros veiklos lyginamoji analizė, kad Agentūra galėtų gerinti BEPS kokybę, didinti jos nuoseklumą ir veiksmingumą. Tą metinę veiklos ataskaitą Agentūra turi perduoti valdančiajai tarybai, Europos Parlamentui ir Tarybai. Per trejus metus nuo šio reglamento įsigaliojimo ir vėliau kas penkerius metus Komisija turi užsakyti vertinimą, kad būtų visų pirma įvertintas Agentūros poveikis, veiksmingumas, efektyvumas ir jos darbo metodai. Turi būti įvertintas Agentūros poveikis praktiniam bendradarbiavimui prieglobsčio srityje ir BEPS. Vertinimo ataskaitą kartu su savo išvadomis apie ataskaitą Komisija turi nusiųsti Europos Parlamentui, Tarybai ir valdančiajai tarybai. Vertinimo išvados turi būti viešai paskelbtos. •Išsamus konkrečių pasiūlymo nuostatų paaiškinimas

Europos prieglobsčio paramos biuras (EASO) įsteigtas Reglamentu (ES) Nr. 439/2010, kuriame apibrėžiant EASO vaidmenį nustatyta, kad jo paskirtis – stiprinti valstybių narių praktinį bendradarbiavimą ir teikti arba koordinuoti valstybėms narėms teikiamą operacinę paramą. Šiuos tikslus EASO galėtų pasiekti sudarydamas sąlygas keistis informacija ir kaupdamas geriausios patirties pavyzdžius, teikdamas paramą mokymui ir perkėlimui Sąjungoje, koordinuodamas veiklą, susijusią su informacija apie kilmės šalis, teikdamas paramą BEPS ir jos išorės aspekto įgyvendinimui, rengdamas techninius dokumentus, susijusius su Sąjungos prieglobsčio priemonių įgyvendinimu, ir teikdamas operacinę paramą valstybėms narėms, kurioms tenka ypatingas krūvis. Šis pasiūlymas grindžiamas dabartiniais EASO įgaliojimais, kurie jame išplečiami, kad EASO būtų pertvarkytas į visavertę agentūrą, kuri būtų aprūpinta būtinomis priemonėmis, kad galėtų: 1) stiprinti praktinį bendradarbiavimą ir keitimąsi informacija prieglobsčio srityje, 2) skatinti taikyti Sąjungos teisę ir veiklos standartus, siekdama užtikrinti kuo vienodesnį teisinės prieglobsčio sistemos taikymą, 3) užtikrinti, kad apsaugos poreikių vertinimas visoje Sąjungoje būtų labiau suderintas, 4) stebėti ir vertinti, kaip įgyvendinama BEPS, 5) teikti valstybėms narėms didesnę su prieglobsčio ir priėmimo sistemų valdymu susijusią operacinę ir techninę pagalbą, visų pirma neproporcingai didelio krūvio atvejais. Siekiant atsižvelgti į šį Agentūros įgaliojimų padidinimą, pasiūlyme EASO pervadintas į Europos Sąjungos prieglobsčio agentūrą. (1)Praktinio bendradarbiavimo ir keitimosi informacija prieglobsčio srityje stiprinimas Šis aspektas reglamentuojamas šio pasiūlymo 2 skyriumi dėl valstybių narių praktinio bendradarbiavimo ir keitimosi informacija tarpusavyje ir su Agentūra. Pasiūlyme išdėstyta, kaip Agentūra atliks jai pavestas užduotis palengvinti, koordinuoti ir stiprinti valstybių narių praktinį bendradarbiavimą ir keitimąsi informacija įvairiais prieglobsčio klausimais. Tos Agentūros užduotys nėra visiškai naujos, nes EASO jau dabar atsako už tai, kad būtų sudaromos sąlygos keistis informacija ir palankesnės sąlygos praktiškai bendradarbiauti. Tačiau EASO turėjo kliautis informacija, kurią valstybės narės teikė savo noru. Pagal šį pasiūlymą Agentūra ir valstybės narės privalės bendradarbiauti ir bus įpareigotos keistis informacija. Kad galėtų būti kompetencijos centru, Agentūra turės stiprinti savo gebėjimus rinkti ir analizuoti informaciją apie prieglobsčio padėtį Sąjungoje ir trečiosiose šalyse, jeigu tai gali daryti poveikį Sąjungai, taip pat apie BEPS įgyvendinimą. Informacijos apie prieglobsčio padėtį analizė Agentūrai turėtų suteikti galimybę padėti valstybėms narėms geriau suprasti su prieglobsčiu susijusios migracijos į Sąjungą ir Sąjungoje veiksnius, taip pat būtų naudinga valstybių narių išankstinio perspėjimo ir pasirengimo tikslais. Šiuo atžvilgiu Agentūra glaudžiai bendradarbiauti turėtų ne tik su valstybėmis narėmis, bet ir su kitomis atitinkamomis Sąjungos agentūromis, Europos išorės veiksmų tarnyba ir tarptautinėmis organizacijomis, kaip antai UNHCR. Įgyvendinant Dublino sistemos reformą, Agentūrai teks papildomos užduotys ir pareigos, kurios atsiras dėl tos reformos. Visiškai logiška pasirinkti Agentūrą, kad ši valstybėms narėms teiktų reikalingą paramą, kad jos galėtų taikyti ir valdyti taisomąjį mechanizmą. Agentūra ir toliau atliks svarbų vaidmenį rengdama ir vykdydama mokymus nacionalinių administravimo institucijų, teismų ir nacionalinių tarnybų, valstybėse narėse atsakingų už prieglobsčio klausimus, nariams. Agentūros darbuotojams aktyviau dalyvaujant operacinės ir techninės pagalbos teikimo valstybėms narėms veikloje, Agentūrai taip pat reikės užtikrinti tinkamą savo darbuotojų mokymą. Be to, Agentūra privalo užtikrinti, kad visi ekspertai, įtraukti į prieglobsčio paramos grupes ir prieglobsčio pagalbos rezervą, prieš pradėdami dalyvauti operacinėje veikloje būtų baigę specialius mokymus, susijusius su jų pareigomis ir funkcijomis. (2)Didesnio apsaugos poreikių vertinimo visoje Sąjungoje suderinimo užtikrinimas 2016 m. balandžio 21 d. išvadose dėl sprendimų dėl prieglobsčio praktikos suderinimo Taryba pažymėjo, kad nepaisant pažangos įgyvendinant BEPS, pripažinimo rodikliai, suteikiamos tarptautinės apsaugos pobūdis ir kokybė ir apskritai procedūrų rezultatai valstybėse narėse vis dar labai skiriasi. Taryba pripažino, kad reikia sukurti struktūriškesnį ir paprastesnį EASO informacijos apie kilmės šalis rengimo procesą, kuris apimtų visas pagrindines kilmės šalis ir teminius klausimus, sustiprinant išteklius EASO informacijos apie kilmės šalis rengimui, ir paprašė EASO padėti įgyvendinti ES lygmens politikos plėtojimo remiantis bendra informacija apie kilmės šalis procesą. Siekiant užtikrinti didesnį tarptautinės apsaugos prašymų vertinimo suderinimą ir šalinti tokio vertinimo skirtumus, pasiūlyme Agentūrai pavedama užduotis koordinuoti valstybių narių pastangas atlikti ir plėtoti bendrą analizę, kurioje būtų pateikiamos gairės dėl padėties trečiosiose kilmės šalyse, kaip nustatyta pasiūlymo 3 skyriuje. Iki šiol Agentūra turėjo organizuoti, skatinti ir koordinuoti veiklą, susijusią su informacija apie kilmės šalis, įskaitant tos informacijos analizės teikimą. Šią užduotį Agentūra vykdys ir toliau ir ji taip pat turės užtikrinti nacionalinių iniciatyvų, kurias įgyvendinant renkama kilmės šalių informacija, koordinavimą, kurdama kilmės šalių informacijos tinklus. Šie tinklai turi būti naudojami keitimuisi nacionalinėmis ataskaitomis ir jų atnaujinimui, taip pat kaip užklausų teikimo sistema, kurioje Agentūrai būtų galima siųsti konkrečius faktinius klausimus, kurie gali kilti dėl tarptautinės apsaugos prašymų. Kita nauja Agentūros užduotis – padėti Komisijai reguliariai vertinti padėtį trečiosiose šalyse, kurios įtrauktos į bendrą ES saugių kilmės šalių sąrašą. Svarstydama, ar į tą ES saugių šalių sąrašą įtraukti dar vieną trečiąją šalį, Komisija galėtų paprašyti, kad Agentūra pateiktų jai informaciją apie tą konkrečią trečiąją šalį. (3)Skatinimas taikyti Sąjungos prieglobsčio teisės ir veiklos standartus Pasiūlymo 4 skyriuje kalbama apie veiklos standartus, gaires ir geriausią patirtį. Pagal dabartinius EASO įgaliojimus Agentūra galėtų tvirtinti techninius dokumentus, susijusius su prieglobsčio priemonių įgyvendinimu. Pasiūlyme išskiriami įvairių rūšių techniniai dokumentai, kuriuos gali tvirtinti Agentūra. Agentūra savo iniciatyva arba Komisijos prašymu galės rengti Sąjungos prieglobsčio teisės priemonių įgyvendinimo veiklos standartus ir tų standartų laikymosi stebėjimo rodiklius. Agentūra taip pat galės rengti gaires ir nustatyti geriausią patirtį, susijusią su Sąjungos prieglobsčio teisės priemonių įgyvendinimu. Tais atvejais, kai valstybėms narėms reikėtų pagalbos taikant tuos veiklos standartus, gaires ir geriausią patirtį, jos gali prašyti Agentūros suteikti joms reikiamų žinių arba operacinės ir techninės pagalbos. (4)BEPS įgyvendinimo stebėsena ir vertinimas Pasiūlymo 5 skyriuje nustatyta nauja Agentūros užduotis – stebėti ir vertinti visus BEPS aspektus, visų pirma prieglobsčio procedūras, Dublino sistemą, pripažinimo rodiklius ir suteikiamos tarptautinės apsaugos kokybę ir pobūdį, stebėti, ar laikomasi veiklos standartų ir gairių, taip pat tikrinti prieglobsčio ir priėmimo sistemas bei valstybių narių pajėgumą veiksmingai valdyti tas sistemas, visų pirma, kai joms tenka neproporcingai didelis krūvis. Šia stebėsena, viena vertus, siekiama užtikrinti, kad bet kokie BEPS veikimo trūkumai būtų kuo anksčiau šalinami ir būtų užtikrintas tinkamas prieglobsčio ir priėmimo sistemų valdymas, o kita vertus, norima užtikrinti, kad valstybės narės turėtų būtinų priemonių, kad galėtų deramai reaguoti atsiradus neproporcingai dideliam krūviui. 13 straipsnyje nustatyta stebėsenos ir vertinimo mechanizmo taikymo apimtis, o 14 straipsnyje išdėstyta tos stebėsenos ir vertinimo tvarka. Vertinimą Agentūra gali atlikti remdamasi valstybių narių pateikta informacija, Agentūros parengta informacijos apie prieglobsčio padėtį analize, patikrinimais vietoje ir prašymų bylų atranka. Stebėsena gali būti planuojama kiekvienai atskirai valstybei narei arba remiantis teminiais arba specialiais prieglobsčio sistemų aspektais. Agentūra iš savo ir Komisijos ekspertų sudarys ekspertų grupes, kurios atliks stebėseną ir parengs ataskaitą, kurioje išdėstys nustatytus faktus. Atsižvelgusi į atitinkamos valstybės narės pastabas, valdančioji taryba patvirtina ataskaitą ir perduoda ją Komisijai. Kartu vykdomasis direktorius, pasikonsultavęs su Komisija, atitinkamai valstybei narei teikia rekomendacijų projektą, kad ji galėtų pateikti savo pastabas. Rekomendacijų projekte turėtų būti išdėstytos priemonės, kurių būtina imtis stebėsenos ataskaitoje nustatytiems trūkumams pašalinti. Valdančioji taryba patvirtina rekomendacijas ir valstybės narės paprašo pateikti veiksmų planą dėl tų rekomendacijų įgyvendinimo per ne ilgiau kaip devynis mėnesius. 15 straipsnyje kalbama apie atvejus, kai pasibaigus tam laikotarpiui atitinkama valstybė narė vis dar neatitinka reikalavimų, o trūkumai dėl savo rimtumo kelia pavojų BEPS veikimui. Tame etape Komisija pati įvertina veiksmų planą ir trūkumų rimtumą. Tada Komisija patvirtina rekomendacijas ir prireikus gali nustatyti priemones, kurių turi imtis Agentūra, kad paremtų atitinkamą valstybę narę. Ta valstybė narė Komisijai turės pateikti ataskaitą apie rekomendacijų įgyvendinimo padėtį. Jeigu pasibaigus Komisijos rekomendacijose nustatytam terminui valstybė narė ir toliau neatitinka reikalavimų, Komisija gali imtis tolesnių veiksmų ir pareikalauti, kad siekiant paremti tą valstybę narę įsikištų Agentūra. (5)Didesnės operacinės ir techninės pagalbos teikimas valstybėms narėms Viena iš svarbių EASO užduočių buvo siunčiant prieglobsčio paramos grupes valstybėms narėms teikti techninę pagalbą, visų pirma srityse, susijusiose su vertimu žodžiu, informacija apie kilmės šalis ir žiniomis nagrinėjant ir administruojant prieglobsčio prašymus. Valstybės narės ir toliau galėjo savarankiškai spręsti dėl ekspertų skaičiaus ir profilio bei jų siuntimo trukmės. Panašiai kaip ir Komisijos pateiktame pasiūlyme dėl Europos sienų ir pakrančių apsaugos agentūros, šio pasiūlymo 6 skyriuje gerokai išplėsti Agentūros vaidmuo ir funkcijos, kiek jie susiję su operacine ir technine pagalba. Pasiūlyme aiškiai nustatytos operacinės ir techninės priemonės, kurias Agentūra valstybių narių prašymu gali organizuoti ir koordinuoti. Šios priemonės galėtų apimti ir galimybę Agentūrai palengvinti tarptautinės apsaugos prašymų, kuriuos nagrinėja kompetentingos nacionalinės institucijos, nagrinėjimą. Tokiu atveju veiklos plane reikėtų numatyti išsamias nuostatas, aiškiai aprašyti užduotis ir pateikti nuorodą į taikytinus teisės aktus.

Agentūra siųs prieglobsčio paramos grupes, kurios valstybėms narėms teiks operacinę ir techninę pagalbą. Tas prieglobsčio paramos grupes sudaro valstybių narių ekspertai arba valstybių narių į Agentūrą deleguoti ekspertai ir iš Agentūros darbuotojų paskirti ekspertai. Tais atvejais, kai prieglobsčio ir priėmimo sistemoms tenka neproporcingai didelis krūvis, dėl kurio jos turi patenkinti ypač didelius ir skubius poreikius, Agentūra parengs išsamų operacinių ir techninių priemonių rinkinį ir koordinuos jų įgyvendinimą. Tai gali būti daroma bet kurios valstybės narės prašymu arba Agentūros siūlymu. Tais atvejais, kai nepaisant neproporcingai didelio krūvio pagalbos neprašoma arba Agentūros pasiūlymas nepriimamas, arba atitinkama valstybė narė imasi nepakankamų veiksmų ir todėl gali sutrikti BEPS veikimas, Komisija įgyvendinimo aktu gali priimti sprendimą, kuriame nustato vieną ar daugiau operacinių ir techninių priemonių, kurių Agentūra turėtų imtis, kad paremtų atitinkamą valstybę narę. Šiais tikslais Agentūra suformuos prieglobsčio pagalbos rezervą, kurį sudarys ne mažiau kaip 500 valstybių narių ekspertų. Sprendimą dėl prieglobsčio paramos grupių ekspertų skaičiaus ir profilių vykdomojo direktoriaus siūlymu priima valdančioji taryba. Atsižvelgiant į tai, kad tarp migrantų ir prieglobsčio prašytojų vis daugėja vaikų ir nelydimų nepilnamečių, svarbu užtikrinti, kad tose grupėse būtų ir vaiko apsaugos srities ekspertų. Siuntimo trukmę nustato buveinės valstybė narė, tačiau siuntimo tęstinumui užtikrinti būtina nustatyti mažiausią trukmę, kuri pagal pasiūlymą yra 30 dienų. Kalbant apie prieglobsčio pagalbos rezervo ekspertus, valdančioji taryba vykdomojo direktoriaus siūlymu priims sprendimą dėl ekspertų profilių ir visų ekspertų dalies, kurią skirs kiekviena valstybė narė, kad būtų suformuotas ne mažesnis kaip 500 ekspertų rezervas. Valstybės narės privalo siųsti į prieglobsčio pagalbos rezervą paskirtus ekspertus ir negali remtis išskirtine padėtimi, dėl kurios galėtų būti labai sunku vykdyti nacionalines užduotis. Agentūra taip pat gali siųsti iš savo darbuotojų paskirtus ekspertus, kad sustiprintų iš prieglobsčio pagalbos rezervo siunčiamų ekspertų grupes. Reglamente (ES) Nr. XXX/XXX numatoma migrantų antplūdžio vietose, kurioms būdingi mišrūs migracijos srautai, suburti migracijos valdymo rėmimo grupes. Tas migracijos valdymo rėmimo grupes sudaro ekspertai ir pareigūnai, kuriuos siunčia įvairios Sąjungos agentūros, įskaitant Europos Sąjungos prieglobsčio agentūrą, ir kurie siunčiami per tas agentūras. Operacinis ir techninis pastiprinimas, kurį gali teikti prieglobsčio paramos grupės arba iš prieglobsčio pagalbos rezervo skirti ekspertai, be kita ko, gali būti susijęs su trečiųjų šalių piliečių patikra, tarptautinės apsaugos prašymų registravimu ir, valstybių narių prašymu, su tokių prašymų nagrinėjimu, taip pat su informacijos ir specialios pagalbos teikimu prašytojams arba galimiems prašytojams, kurie galėtų būti perkelti į kitą valstybę narę. Į prieglobsčio paramos grupes įtraukti arba iš prieglobsčio pagalbos rezervo skirti ekspertai turėtų turėti galimybę naudotis nacionalinėmis ir Europos duomenų bazėmis, kad galėtų veiksmingai vykdyti savo užduotis ir padėti valstybėms narėms. Šiuo tikslu pasiūlymu valstybėms narėms nustatoma prievolė leisti tiems ekspertams naudotis Europos duomenų bazėmis ir numatoma galimybė jiems leisti naudotis nacionalinėmis duomenų bazėmis pagal Sąjungos ir nacionalinės teisės aktus dėl galimybės naudotis tomis duomenų bazėmis ir naudojimosi jomis. Siekiant užtikrinti tinkamą ir veiksmingą koordinavimą vietoje, ligšiolinis vadinamasis Sąjungos kontaktinis asmuo pasiūlyme paverčiamas Agentūros koordinuojančiu pareigūnu, tokiu kaip koordinuojantis pareigūnas, naudojamas operacijose, kurias koordinuoja Europos operatyvaus bendradarbiavimo prie Europos Sąjungos valstybių narių išorės sienų valdymo agentūra. Koordinuojančio pareigūno vaidmuo – skatinti priimančiosios valstybės narės ir dalyvaujančių valstybių narių bendradarbiavimą ir veiksmų koordinavimą. Koordinuojantis pareigūnas vykdo tik Agentūros nurodymus ir praneša vykdomajam direktoriui, jeigu veiklos planas nėra tinkamai įgyvendintas. Atsižvelgiant į tai, kad, be prieglobsčio pagalbos rezervo ekspertų, Agentūra siųs iš savo darbuotojų paskirtus ekspertus, kurie bus įtraukiami į prieglobsčio paramos grupes, pasiūlyme taip pat numatoma galimybė Agentūrai įsigyti nuosavą techninę įrangą arba ją išsinuomoti. Tai nedaro poveikio valstybių narių prievolei aprūpinti Agentūrą būtinomis patalpomis ir įranga, kad ji galėtų teikti operacinę ir techninę pagalbą, ir ji turėtų papildyti įrangą, kurią teikia kitos Sąjungos agentūros. (6)Kiti aspektai Pasiūlymo 7 skyriuje išdėstytos su asmens duomenų apsauga susijusios nuostatos ir Agentūrai suteikiami įgaliojimai tvarkyti asmens duomenis. Tvarkyti asmenis duomenis Agentūrai leidžiama tik tam, kad ji galėtų atlikti jai pavestas užduotis, kai teikia operacinę ir techninę pagalbą, sudaro palankesnes sąlygas keistis informacija su valstybėmis narėmis ir kitomis Sąjungos agentūromis, visų pirma kai tai susiję su migracijos valdymo rėmimo grupėmis, ir kai analizuoja informaciją apie prieglobsčio padėtį. Bendradarbiaudama su Europos didelės apimties IT sistemų laisvės, saugumo ir teisingumo erdvėje operacijų valdymo agentūra („eu-LISA“), Agentūra taip pat sukurs ir taikys informacinę sistemą, kuria galima keistis įslaptinta informacija. Kalbant apie Agentūros bendradarbiavimą, 8 skyriumi reglamentuojamas Agentūros bendradarbiavimas su Danija ir asocijuotosiomis šalimis, bendradarbiavimas su trečiosiomis šalimis ir bendradarbiavimas su kitomis Sąjungoms įstaigoms ir tarptautinėmis organizacijomis, visų pirma UNHCR. Palyginti su dabartiniais EASO įgaliojimais, pagal kuriuos nemažai dėmesio buvo skiriama bendradarbiavimui su suinteresuotaisiais subjektais, šie aspektai nėra visiškai nauji. Pagrindinis pakeitimas šiame skyriuje susijęs su 35 straipsniu dėl bendradarbiavimo su trečiosiomis šalimis, kuris dabar yra sistemingesnis ir kuriame aiškiau nustatytos Agentūros galimybės bendradarbiauti su trečiosiomis šalimis. Jame nustatyta, kad Agentūra turi koordinuoti ne tik keitimąsi informacija, bet ir operacinį valstybių narių ir trečiųjų šalių bendradarbiavimą, ir kad trečiųjų šalių pareigūnai gali būti kviečiami dalyvauti Agentūros vykdomoje operacinėje veikloje stebėtojų teisėmis. Kalbant apie perkėlimą į Sąjungą, Agentūra ir toliau koordinuos valstybių narių keitimąsi informacija ir kitus veiksmus, kurių jos imasi, įskaitant Europos Sąjungos lygmeniu įgyvendinamas priemones. Agentūra taip pat galės dalyvauti įgyvendinant tarptautinius susitarimus, kuriuos Sąjunga sudaro su trečiosiomis šalimis. 9 skyriuje kalbama apie Agentūros organizacinę struktūrą. Šiame skyriuje remiamasi esama organizacine EASO struktūra ir laikomasi Europos Parlamento, Tarybos ir Komisijos sutarto bendro požiūrio į decentralizuotas agentūras. Skirtumas tas, kad, palyginti su dabartine struktūra, pasiūlyme numatyta vykdomojo direktoriaus pavaduotojo pareigybė, atsižvelgiant į tai, kad Agentūros užduotys buvo gerokai išplėstos ir iki 2020 m. atitinkamai labai padidės darbuotojų skaičius. Kitas skirtumas palyginti su dabartine organizacine struktūra susijęs su konsultacijų forumu. Tas forumas turėtų būti nepriklausomas nuo Agentūros, todėl vykdomasis direktorius jam nebepirmininkaus, ir jis turėtų padėti vykdomajam direktoriui ir valdančiajai tarybai su prieglobsčiu susijusiais klausimais. 10 skyriuje išdėstytos finansinės nuostatos, o 11 skyriuje – bendrosios nuostatos. Pagal finansines nuostatas Agentūrai suteikta galimybė skirti dotacijas. Bendrosios nuostatos atitinka tokias pat galiojančio reglamento nuostatas. 12 skyriuje išdėstytos baigiamosios nuostatos. Naujas šiame skyriuje yra straipsnis dėl komiteto procedūros, kurio tikslas – numatyti Komisijos galimybę priimti įgyvendinimo aktus pagal šį pasiūlymą. Šiame paskutiniame skyriuje išdėstytos nuostatos dėl Agentūros prievolės kasmet teikti ataskaitą apie savo veiklą, taip pat Agentūros vertinimo ir peržiūros nuostatos. 2016/0131 (COD) Pasiūlymas EUROPOS PARLAMENTO IR TARYBOS REGLAMENTAS dėl Europos Sąjungos prieglobsčio agentūros, kuriuo panaikinamas Reglamentas (ES) Nr. 439/2010 EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 78 straipsnio 1 ir 2 dalis, atsižvelgdami į Europos Komisijos pasiūlymą, perdavus įstatymo galią turinčio teisės akto projektą nacionaliniams parlamentams,

laikydamiesi įprastos teisėkūros procedūros, kadangi: (1)Sąjungos prieglobsčio politikos tikslas – sukurti ir nustatyti bendrą Europos prieglobsčio sistemą (BEPS), kuri atitiktų Europos Sąjungos vertybes ir humanitarinę tradiciją ir kuriai būtų taikomas solidarumo ir teisingo atsakomybės pasidalijimo principas; (2)BEPS grindžiama bendrais būtiniausiais prieglobsčio procedūrų, pripažinimo ir Sąjungos lygmeniu suteikiamos apsaugos, priėmimo sąlygų ir sistemos, pagal kurią nustatoma už prieglobsčio prašytojus atsakinga valstybė narė, reikalavimais. Nepaisant pažangos įgyvendinant BEPS, suteikiama tarptautinė apsauga ir tokios tarptautinės apsaugos formos atskirose valstybėse narėse vis dar gerokai skiriasi. Siekiant pašalinti tuos skirtumus, turėtų būti užtikrinta, kad tarptautinės apsaugos prašymų vertinimas būtų labiau suderintas ir kad Sąjungos teisė visoje Sąjungoje būtų taikoma plačiu mastu ir vienodai; (3)2016 m. balandžio 6 d. komunikate Komisija nurodė galimybes, kaip būtų galima patobulinti BEPS, būtent, sukurti tvarią ir teisingą sistemą, pagal kurią būtų nustatomos valstybės narės, atsakingos už prieglobsčio prašytojus, sustiprinti sistemą EURODAC, užtikrinti didesnį prieglobsčio sistemos suderinimą, užkirsti kelią antriniam judėjimui ES viduje, taip pat padidinti Europos prieglobsčio paramos biuro įgaliojimus. Šis komunikatas atitinka 2016 m. vasario 18 d. Europos Vadovų Tarybos raginimus siekti pažangos reformuojant esamą ES sistemą, kad prieglobsčio politika būtų humaniška ir veiksminga. Jame taip pat siūlomi tolesni veiksmai, atitinkantys visapusišką požiūrį į migraciją, kurį 2016 m. balandžio 12 d. pranešime savo iniciatyva nustatė Europos Parlamentas; (4)Europos prieglobsčio paramos biuras buvo įsteigtas Europos Parlamento ir Tarybos reglamentu (ES) Nr. 439/2010 ir 2011 m. vasario 1 d. pradėjo vykdyti savo pareigas. Europos prieglobsčio paramos biuras sustiprino praktinį valstybių narių bendradarbiavimą prieglobsčio srityje ir padėjo valstybėms narėms įgyvendinti savo įsipareigojimus pagal BEPS. Europos prieglobsčio paramos biuras taip pat teikia paramą valstybėms narėms, kurių prieglobsčio ir priėmimo sistemoms tenka ypatingas krūvis. Tačiau jo vaidmenį ir funkcijas reikia dar sustiprinti, kad jis ne tik remtų valstybių narių praktinį bendradarbiavimą, bet ir sustiprintų valstybių narių prieglobsčio ir priėmimo sistemas bei jas papildytų; (5)atsižvelgiant į struktūrinius BEPS trūkumus, kuriuos išryškino didžiulis nekontroliuojamas migrantų ir prieglobsčio prašytojų antplūdis į Sąjungą, ir į poreikį užtikrinti veiksmingą, aukštą ir vienodą Sąjungos prieglobsčio teisės taikymo valstybėse narėse lygį, būtina gerinti BEPS įgyvendinimą ir veikimą, remiantis Europos prieglobsčio paramos biuro atliktu darbu, ir pertvarkyti jį į visavertę agentūrą, kuriai turėtų būti pavesta sudaryti palankesnes sąlygas BEPS veikimui ir jį gerinti, sudaryti sąlygas tvariam ir teisingam tarptautinės apsaugos prašymų paskirstymui, užtikrinti, kad tarptautinės apsaugos prašymų vertinimas visoje Sąjungoje būtų suderintas, ir stebėti operacinį ir techninį Sąjungos teisės taikymą; (6)Europos prieglobsčio paramos biuro užduotys turėtų būti išplėstos ir, atsižvelgiant į šiuos pakeitimus, jo pavadinimas turėtų būti pakeistas į Europos Sąjungos prieglobsčio agentūrą. Taigi, Agentūra turėtų būti kompetencijos centras ir jos pagrindinis vaidmuo turėtų būti stiprinti valstybių narių praktinį bendradarbiavimą ir keitimąsi informacija prieglobsčio srityje, skatinti Sąjungos teisės ir veiklos standartų taikymą siekiant užtikrinti, kad prieglobsčio procedūros, priėmimo sąlygos ir apsaugos poreikių vertinimas visoje Sąjungoje būtų labiau suvienodintas, stebėti operacinį ir techninį Sąjungos prieglobsčio teisės ir standartų taikymą, remti Dublino sistemą ir teikti valstybėms narėms didesnę su prieglobsčio ir priėmimo sistemų valdymu susijusią operacinė ir techninę pagalbą, visų pirma toms valstybėms narėms, kurių sistemoms tenka neproporcingai didelis krūvis; (7)Europos Sąjungos prieglobsčio agentūra turėtų glaudžiai bendradarbiauti su valstybių narių prieglobsčio institucijomis, nacionalinėmis imigracijos ir prieglobsčio tarnybomis bei kitomis tarnybomis, kad pasinaudotų tų tarnybų gebėjimais ir kompetencija, taip pat su Komisija. Valstybės narės turėtų bendradarbiauti su Agentūra, kad ji galėtų vykdyti savo įgaliojimus. Svarbu, kad Agentūra ir valstybės narės veiktų geranoriškai ir laiku keistųsi tikslia informacija. Teikiant statistinius duomenis, turėtų būti laikomasi Reglamente (EB) Nr. 862/2007 nustatytų techninių ir metodinių reikalavimų; (8)Europos Sąjungos prieglobsčio agentūra turėtų rinkti ir analizuoti informaciją apie prieglobsčio padėtį Sąjungoje ir trečiosiose šalyse, jeigu tai gali daryti poveikį Sąjungai. Tai Agentūrai turėtų suteikti galimybę padėti valstybėms narėms geriau suprasti su prieglobsčiu susijusios migracijos į Sąjungą ir Sąjungoje veiksnius, taip pat tai būtų naudinga valstybių narių išankstinio perspėjimo ir pasirengimo tikslais; (9)atsižvelgiant į Dublino sistemos reformą, Europos Sąjungos prieglobsčio agentūra turėtų teikti būtiną paramą valstybėms narėms, visų pirma taikant ir valdant taisomąjį mechanizmą; (10)Europos Sąjungos prieglobsčio agentūra turėtų padėti valstybėms narėms mokyti visų nacionalinių administracijų ir teismų, taip pat už prieglobsčio klausimus atsakingų nacionalinių tarnybų ekspertus, be kita ko, parengti bendrąją mokymo programą. Be to, Agentūra turėtų užtikrinti, kad visi prieglobsčio paramos grupėse dalyvaujantys arba į prieglobsčio pagalbos rezervą įtraukti ekspertai, prieš dalyvaudami Agentūros rengiamoje operacinėje veikloje, būtų baigę specialiuosius mokymus; (11)Europos Sąjungos prieglobsčio agentūra turėtų užtikrinti, kad informacija apie kilmės šalis Europos Sąjungos lygmeniu būtų rengiama struktūriškiau ir paprasčiau. Būtina, kad Agentūra, rinkdama informaciją ir rengdama ataskaitas, kuriose teikiama kilmės šalių informacija, naudotųsi europiniais kilmės šalių informacijos tinklais, kad būtų vengiama dvigubo darbo ir būtų užtikrinta sąveika su nacionalinėmis ataskaitomis. Be to, siekiant užtikrinti tarptautinės apsaugos prašymų vertinimo, taip pat suteikiamos apsaugos pobūdžio ir kokybės derėjimą, Agentūra kartu su valstybėmis narėmis turėtų atlikti ir plėtoti bendrą analizę, kurioje būtų pateikiamos gairės dėl padėties konkrečiose kilmės šalyse; (12)Komisija turėtų reguliariai peržiūrėti bendrą ES saugių kilmės šalių sąrašą, nustatytą Reglamentu (ES) Nr. XXX/XXX . Atsižvelgiant į Agentūros kompetenciją, ji turėtų padėti Komisijai peržiūrėti tą sąrašą. Komisijos prašymu Agentūra taip pat turėtų jai teikti informaciją apie konkrečias trečiąsias šalis, kurios galėtų būti įtrauktos į bendrą ES saugių kilmės šalių sąrašą, taip pat apie trečiąsias šalis, kurios priskirtos prie saugių kilmės šalių arba saugių trečiųjų šalių, arba kurioms valstybės narės taiko saugios trečiosios šalies, pirmosios prieglobsčio šalies arba Europos saugios trečiosios šalies sąvokas; (13)siekdama užtikrinti, kad prieglobsčio procedūros, priėmimo sąlygos ir apsaugos poreikių vertinimas visoje Sąjungoje būtų kuo labiau suvienodinti, Agentūra turėtų organizuoti ir koordinuoti veiklą, kuria skatinama taikyti Sąjungos teisę. Šiuo tikslu Agentūra turėtų padėti valstybėms narėms ir parengti veiklos standartus bei rodiklius, kuriuos taikant stebima, ar laikomasi tų standartų. Agentūra taip pat turėtų parengti gaires su prieglobsčiu susijusiais klausimais ir turėtų sudaryti sąlygas valstybėms narėms keistis geriausia patirtimi; (14)nedarydama poveikio Komisijos, kaip Sutarčių sergėtojos, atsakomybei ir glaudžiai bendradarbiaudama su Komisija, Europos Sąjungos prieglobsčio agentūra turėtų nustatyti mechanizmą, skirtą stebėti, kaip įgyvendinama BEPS ir kaip valstybės narės laikosi prieglobsčio veiklos standartų, gairių ir geriausios patirties, taip pat tikrinti, kaip veikia valstybių narių prieglobsčio ir priėmimo sistemos. Stebėsena ir vertinimas turėtų būti išsamūs ir turėtų būti visų pirma grindžiami valstybių narių pateikta informacija, Agentūros parengta informacijos apie prieglobsčio padėtį analize, patikrinimais vietoje ir prašymų bylų atranka. Agentūra turėtų pateikti savo išvadas valdančiajai tarybai, kuri savo ruožtu turėtų patvirtinti ataskaitą. Pasikonsultavęs su Komisija, vykdomasis direktorius atitinkamai valstybei narei turėtų pateikti rekomendacijų projektą, kuriame išdėstytos dideliems trūkumams pašalinti būtinos priemonės ir kurį, kaip rekomendacijas, savo ruožtu patvirtina valdančioji taryba; (15)rekomendacijos turėtų būti įgyvendinamos remiantis atitinkamos valstybės narės parengtu veiksmų planu. Jeigu per nustatytą laiką atitinkama valstybė narė nesiima būtinų priemonių rekomendacijoms įgyvendinti, o prieglobsčio ir priėmimo sistemų trūkumai dėl savo rimtumo kelia pavojų BEPS veikimui, Komisija, pati įvertinusi veiksmų plano įgyvendinimą ir trūkumų rimtumą, turėtų patvirtinti tai valstybei narei skirtas rekomendacijas, kuriose išdėsto reikiamas priemones rimtiems trūkumams pašalinti. Komisijai gali prireikti atitinkamoje valstybėje narėje surengti patikrinimus vietoje, kad ji galėtų patikrinti, kaip įgyvendinamas veiksmų planas. Prireikus Komisija taip pat turėtų nustatyti priemones, kurių turėtų imtis Agentūra, kad paremtų tą valstybę narę. Jeigu valstybė narė tam tikrą laiką ir toliau neatitinka reikalavimų, Komisija gali imtis tolesnių veiksmų ir pareikalauti, kad Agentūra įsikištų ir paremtų tą valstybę narę; (16)siekdama sudaryti palankesnes sąlygas tinkamam BEPS veikimui ir jį gerinti, taip pat padėti valstybėms narėms įgyvendinti savo įpareigojimus BEPS, Europos Sąjungos prieglobsčio agentūra valstybėms narėms turėtų teikti operacinę ir techninę pagalbą, visų pirma tais atvejais, kai jų prieglobsčio ir priėmimo sistemoms tenka neproporcingai didelis krūvis. Agentūra turėtų teikti būtiną operacinę ir techninę pagalbą, siųsdama prieglobsčio paramos grupes, kurias sudaro iš Agentūros darbuotojų paskirti ekspertai, valstybių narių ekspertai arba valstybių narių į Agentūrą deleguoti ekspertai, ir remdamasi veiklos planu. Tos grupės turėtų remti valstybes nares operacinėmis ir techninėmis priemonėmis, be kita ko, dalydamosi kompetencija trečiųjų šalių piliečių tapatybės nustatymo ir registravimo bei vertimo žodžiu srityse, informacija apie kilmės šalis ir žiniomis apie prieglobsčio prašymų nagrinėjimą ir administravimą, taip pat padėdamos nacionalinėms institucijoms, kurios yra kompetentingos nagrinėti tarptautinės apsaugos prašymus, ir padėdamos spręsti su perkėlimu Sąjungoje susijusius klausimus. Siekiant užtikrinti veiksmingą prieglobsčio paramos grupių siuntimą, joms taikoma organizavimo tvarka turėtų būti reglamentuojama šiuo reglamentu; (17)tais atvejais, kai kurios nors valstybės narės prieglobsčio ir priėmimo sistemoms tenka neproporcingai didelis krūvis, dėl kurio jų priėmimo ar prieglobsčio sistemos turi patenkinti ypač didelius ir skubius poreikius, Europos Sąjungos prieglobsčio agentūra tos valstybės narės prašymu arba savo pačios iniciatyva turėtų jai padėti taikydama išsamų priemonių rinkinį, be kita ko, siųsti prieglobsčio pagalbos rezervo ekspertus. Siekiant užtikrinti, kad tų ekspertų pakaktų ir kad jie galėtų būti nedelsiant išsiunčiami, prieglobsčio pagalbos rezervą turėtų sudaryti ne mažiau kaip 500 valstybių narių ekspertų. Agentūra turėtų turėti galimybę įsikišti ir paremti valstybę narę, jeigu, nepaisydama neproporcingai didelio krūvio, ta valstybė narė neprašo reikiamos agentūros pagalbos arba nesiima pakankamų veiksmų tam krūviui pašalinti, nors dėl jo prieglobsčio ir priėmimo sistemos taptų neveiksmingos ir todėl galėtų sutrikti BEPS veikimas. Vienas iš neproporcingai didelio krūvio požymių gali būti neproporcingai didelis tarptautinės apsaugos prašymų, už kuriuos yra atsakinga valstybė narė, skaičius; (18)siekiant užtikrinti, kad prieglobsčio paramos grupės arba siunčiami prieglobsčio pagalbos rezervo ekspertai galėtų veiksmingai vykdyti savo užduotis naudodamiesi būtinomis priemonėmis, Europos Sąjungos prieglobsčio agentūra turėtų turėti galimybę įsigyti nuosavą techninę įrangą arba ją išsinuomoti. Tačiau tai neturėtų daryti poveikio valstybių narių prievolei aprūpinti agentūrą būtinomis patalpomis ir įranga, kad ji galėtų teikti reikiamą operacinę ir techninę pagalbą. Prieš įsigydama ar išsinuomodama įrangą, Agentūra turėtų atlikti išsamią poreikių ir sąnaudų bei naudos analizę;

(19)valstybėse narėse, kurių prieglobsčio ir priėmimo sistemoms, visų pirma dėl jų geografinės arba demografinės padėties, tenka specifinis ir neproporcingai didelis krūvis, Europos Sąjungos prieglobsčio agentūra turėtų remti solidarumo Sąjungoje didinimą, padėti geriau vykdyti asmenų, kuriems suteikta tarptautinė apsauga, perkėlimą iš vienos valstybės narės į kitą ir kartu užtikrinti, kad nebūtų piktnaudžiaujama prieglobsčio ir priėmimo sistemomis; (20)tam tikrose vietose prie išorės sienų, kuriose valstybės narės dėl didelio mišrių migracijos srautų antplūdžio patiria neproporcingai didelį migracijos spaudimą, vadinamosiose migrantų antplūdžio vietose, valstybės narės turėtų galėti tikėtis didesnio operacinio ir techninio pastiprinimo iš migracijos valdymo rėmimo grupių, kurias sudaro valstybių narių ekspertų, siunčiamų per Europos Sąjungos prieglobsčio agentūrą, Europos operatyvaus bendradarbiavimo prie Europos Sąjungos valstybių narių išorės sienų valdymo agentūrą ir Europolą arba kitas atitinkamas Sąjungos agentūras, taip pat iš Europos Sąjungos prieglobsčio agentūros ir Europos operatyvaus bendradarbiavimo prie Europos Sąjungos valstybių narių išorės sienų valdymo agentūros darbuotojų paskirtų ekspertų grupės. Agentūra turėtų užtikrinti savo veiklos migracijos valdymo rėmimo grupėse koordinavimą su Komisija ir kitomis atitinkamomis Sąjungos agentūromis; (21)kad galėtų vykdyti jai pavestą misiją ir kai būtina jai pavestoms užduotims įvykdyti, Europos Sąjungos prieglobsčio agentūra šio reglamento taikymo sričiai priklausančiais klausimais pagal darbo susitarimus, sudarytus remiantis Sąjungos teisės aktais ir politika, turėtų bendradarbiauti su Sąjungos įstaigomis, agentūromis ir biurais, visų pirma su Europos operatyvaus bendradarbiavimo prie Europos Sąjungos valstybių narų išorės sienų valdymo agentūra ir su Europos Sąjungos pagrindinių teisių agentūra. Dėl šių darbo susitarimų turėtų būti gaunamas išankstinis Komisijos pritarimas; (22)siekdama užtikrinti sąveiką ir išvengti veiklos dubliavimosi, Europos Sąjungos prieglobsčio agentūra turėtų bendradarbiauti su Tarybos sprendimu 2008/381/EB įsteigtu Europos migracijos tinklu; (23)vadovaudamasi darbo susitarimais, Europos Sąjungos prieglobsčio agentūra dėl šio reglamento taikymo sričiai priklausančių klausimų turėtų bendradarbiauti su tarptautinėmis organizacijomis, visų pirma su Jungtinių Tautų vyriausiojo pabėgėlių reikalų komisaro biuru (UNHCR), kad galėtų pasinaudoti jų kompetencija ir parama. Todėl turėtų būti visiškai pripažintas UNHCR ir kitų atitinkamų tarptautinių organizacijų vaidmuo ir tos organizacijos turėtų dalyvauti agentūros veikloje. Dėl šių darbo susitarimų turėtų būti gaunamas išankstinis Komisijos pritarimas; (24)Europos Sąjungos prieglobsčio agentūra turėtų sudaryti palankesnes sąlygas valstybių narių operaciniam bendradarbiavimui šio reglamento taikymo sričiai priklausančiais klausimais. Ji taip pat turėtų bendradarbiauti su trečiųjų šalių institucijomis, vadovaudamasi darbo susitarimais, dėl kurių turėtų būti gaunamas išankstinis Komisijos pritarimas. Agentūra turėtų veikti laikydamasi Sąjungos išorės santykių politikos ir jokiomis aplinkybėmis neturėtų savarankiškai plėtoti išorės politikos. Agentūra ir valstybės narės, bendradarbiaudamos su trečiosiomis šalimis, turėtų laikytis normų ir standartų, kurie yra bent lygiaverčiai nustatytiesiems Sąjungos teisės aktuose, taip pat tais atvejais, kai bendradarbiavimas su trečiosiomis šalimis vykdomas tų šalių teritorijoje; (25)Europos Sąjungos prieglobsčio agentūra turėtų palaikyti glaudų dialogą su pilietine visuomene, kad būtų keičiamasi informacija ir kaupiamos žinios prieglobsčio srityje. Agentūra turėtų įsteigti konsultacijų forumą, kuris turėtų veikti kaip keitimosi informacija ir dalijimosi žiniomis mechanizmas. Konsultacijų forumas turėtų padėti vykdomajam direktoriui ir valdančiajai tarybai šio reglamento taikymo sričiai priklausančiais klausimais; (26)šiame reglamente gerbiamos pagrindinės teisės ir laikomasi principų, pripažintų visų pirma Europos Sąjungos pagrindinių teisių chartijoje. Visa Europos Sąjungos prieglobsčio agentūros veikla turi būti vykdoma visapusiškai laikantis šių pagrindinių teisių ir principų, įskaitant teisę į prieglobstį, apsaugą nuo grąžinimo, teisę į privatų ir šeimos gyvenimą, teisę į asmens duomenų apsaugą ir teisę į veiksmingą teisinę gynybą. Visada turi būti atsižvelgiama į vaiko teises ir specialius pažeidžiamų asmenų poreikius; (27)siekiant vykdyti politiką ir Europos Sąjungos prieglobsčio agentūros veiklos politinę priežiūrą, Komisijai ir valstybėms narėms turėtų būti atstovaujama jos valdančiojoje taryboje. Jei įmanoma, valdančiąją tarybą turėtų sudaryti valstybių narių prieglobsčio administracijų vadovai arba jų atstovai. Jai turėtų būti suteikti reikiami įgaliojimai, visų pirma sudaryti biudžetą, tikrinti, kaip jis vykdomas, priimti atitinkamas finansines taisykles, nustatyti skaidrią agentūros sprendimų priėmimo darbo tvarką ir paskirti vykdomąjį direktorių bei jo pavaduotoją. Agentūra turėtų būti valdoma ir veikti pagal 2012 m. liepos 19 d. Europos Parlamento, Tarybos ir Europos Komisijos patvirtintus bendro požiūrio į Sąjungos decentralizuotas agentūras principus; (28)siekiant užtikrinti vienodas šio reglamento įgyvendinimo sąlygas, pirmiausia susijusias su aplinkybėmis, kuriomis reikia imtis skubių veiksmų prie išorės sienų, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011; (29)Europos Sąjungos prieglobsčio agentūra turėtų būti nepriklausoma veiklos ir techniniais klausimais ir turėtų turėti teisinę, administracinę ir finansinę autonomiją. Todėl yra būtina ir tikslinga, kad Agentūra būtų Sąjungos įstaiga, kuri turi juridinio asmens statusą ir naudojasi šiuo reglamentu jai suteiktais įgyvendinimo įgaliojimus; (30)siekiant užtikrinti Europos Sąjungos prieglobsčio agentūros autonomiškumą, ji turėtų turėti nuosavą biudžetą, kurio didžiąją lėšų dalį iš esmės sudarytų Sąjungos įnašas. Kaip nurodyta 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 31 punkte, Agentūros finansavimui turėtų pritarti biudžeto valdymo institucija. Skiriant Sąjungos įnašą ir bet kokias dotacijas iš Europos Sąjungos bendrojo biudžeto, turėtų būti taikoma Sąjungos biudžeto procedūra. Sąskaitų auditą turėtų atlikti Audito Rūmai; (31)veikla, kuriai Agentūra dotacijų, deleguotųjų susitarimų arba sutarčių forma pagal šį reglamentą suteikia finansinių išteklių, neturėtų būti finansuojama dvigubai iš kitų nacionalinių, Europos ar tarptautinių šaltinių; (32)Europos Sąjungos prieglobsčio agentūrai turėtų būti taikomas 2013 m. rugsėjo 30 d. Komisijos deleguotasis reglamentas (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (OL L 328, 2013 12 7, p. 42); (33)Europos Sąjungos prieglobsčio agentūrai turėtų būti neribotai taikomas Europos Parlamento ir Tarybos reglamentas (ES, Euratomas) Nr. 883/2013 ir ji turėtų prisijungti prie 1999 m. gegužės 25 d. Europos Parlamento, Europos Sąjungos Tarybos ir Europos Bendrijų Komisijos tarpinstitucinio susitarimo dėl Europos kovos su sukčiavimu tarnybos (OLAF) atliekamų vidaus tyrimų; (34)Europos Sąjungos prieglobsčio agentūrai turėtų būti taikomas 2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais; (35)bet koks Europos Sąjungos prieglobsčio agentūros vykdomas asmens duomenų tvarkymas pagal šį reglamentą turėtų atitikti Europos Parlamento ir Tarybos reglamentą (EB) Nr. 45/2001, taip pat turėtų būti laikomasi būtinumo ir proporcingumo principų. Agentūra gali tvarkyti asmens duomenis, kad galėtų atlikti jai pavestas užduotis teikti valstybėms narėms operacinę ir techninę pagalbą, sudaryti palankesnes sąlygas keisti informacija su valstybėmis narėmis, Europos operatyvaus bendradarbiavimo prie valstybių narių išorės sienų valdymo agentūra, Europolu arba Eurojustu, analizuoti informaciją apie prieglobsčio padėtį ir administraciniais tikslais. Bet koks tolesnis saugomų asmens duomenų tvarkymas kitokiais nei nustatytieji šiame reglamente tikslais turėtų būti draudžiamas; (36)valstybėms narėms tvarkant asmens duomenis pagal šio reglamento nuostatas taikomas Europos Parlamento ir Tarybos reglamentas (ES) Nr. XXX/2016 dėl asmenų apsaugos tvarkant asmens duomenis ir dėl laisvo tokių duomenų judėjimo, išskyrus atvejus, kai tokius duomenis teroristinių nusikaltimų ar kitų sunkių nusikalstamų veikų prevencijos, tyrimo, atskleidimo ar baudžiamojo persekiojimo už jas tikslais, įskaitant apsaugą nuo grėsmių visuomenės saugumui ir jų prevenciją, tvarko valstybių narių paskirtosios arba tikrinančiosios kompetentingos institucijos; (37)pagal šį reglamentą valstybių narių kompetentingoms institucijoms tvarkant asmens duomenis teroristinių nusikaltimų ar kitų sunkių nusikalstamų veikų prevencijos, tyrimo, atskleidimo ar baudžiamojo persekiojimo už jas tikslais, taikoma Europos Parlamento ir Tarybos direktyva 2016/XXX/ES dėl asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo; (38)dėl atsakomybės už duomenų tvarkymą, duomenų subjektų teisių apsaugos ir duomenų apsaugos priežiūros, ypač kai duomenys tvarkomi tam tikruose sektoriuose, turėtų būti nurodytos Reglamente (ES) Nr. XXX/2016 nustatytos asmenų teisių ir laisvų, būtent jų teisės į savo asmens duomenų apsaugą, apsaugos tvarkant asmens duomenis taisyklės;

(39)agentūra asmens duomenis turėtų tvarkyti tik tam, kad galėtų atlikti jai pavestas užduotis teikti operacinę ir techninę pagalbą, kai vykdo prašymų bylų atranką stebėsenos tikslais, galbūt nagrinėja vaikų ar pažeidžiamų asmenų tarptautinės apsaugos prašymus, sudaro palankesnes sąlygas keistis informacija su valstybėmis narėmis, Europos operatyvaus bendradarbiavimo prie valstybių narių išorės sienų valdymo agentūra, Europolu ar Eurojustu ir tvarko informaciją, kurią gauna migrantų antplūdžio vietose vykdydama savo užduotis migracijos valdymo paramos grupėse, taip pat kad galėtų analizuoti informaciją apie prieglobsčio padėtį. Tvarkant asmens duomenis turėtų būti laikomasi proporcingumo principo ir turėtų būti tvarkomi tik tie asmens duomenys, kurių reikia šiais tikslais; (40)visi Agentūros tvarkomi asmens duomenys, išskyrus duomenis, kurie tvarkomi administraciniais tikslais, po 30 dienų turėtų būti ištrinti. Atsižvelgiant į tikslus, kuriais Agentūra pagal šį reglamentą tvarko asmens duomenis, ilgesnis saugojimo laikotarpis nėra būtinas; (41)vadovaujantis Reglamento (EB) Nr. 45/2001 28 straipsnio 2 dalimi buvo konsultuojamasi su Europos duomenų apsaugos priežiūros pareigūnu, kuris pateikė nuomonę […]; (42)kadangi šio reglamento tikslų, būtent sudaryti palankesnes sąlygas įgyvendinti BEPS ir gerinti jos veikimą, stiprinti valstybių narių praktinį bendradarbiavimą ir keitimąsi informacija prieglobsčio srityje, skatinti taikyti Sąjungos teisę ir veiklos standartus siekiant užtikrinti, kad prieglobsčio procedūros, priėmimo sąlygos ir apsaugos poreikių vertinimas visoje Sąjungoje būtų labiau suvienodinti, stebėti operacinį ir techninį Sąjungos prieglobsčio teisės ir standartų taikymą ir teikti valstybėms narėms didesnę su prieglobsčio ir priėmimo sistemų valdymu susijusią operacinę ir techninę pagalbą, visų pirma toms valstybėms narėms, kurių prieglobsčio ir priėmimo sistemoms tenka neproporcingai didelis krūvis, valstybės narės negali deramai pasiekti ir kadangi dėl veiksmo masto ir poveikio tų tikslų būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali priimti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti; (43)[pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį šios valstybės narės pranešė pageidaujančios dalyvauti priimant ir taikant šį reglamentą;] ARBA [pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 4 straipsniui, šios valstybės narės nedalyvauja priimant šį reglamentą ir jis nėra joms privalomas ar taikomas;] ARBA [(XX) pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės, 1 ir 2 straipsnius ir nedarant poveikio to protokolo 4 straipsniui, Jungtinė Karalystė nedalyvauja priimant šį reglamentą ir jis nėra jai privalomas ar taikomas; (XX) pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį Airija ([data] raštu) pranešė apie savo pageidavimą dalyvauti priimant ir taikant šį reglamentą;] ARBA [(XX) pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį, Jungtinė Karalystė ([data] raštu) pranešė apie savo pageidavimą dalyvauti priimant ir taikant šį reglamentą; (XX) pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 4 straipsniui, Airija nedalyvauja priimant šį reglamentą ir jis nėra jai privalomas ar taikomas;] (44)pagal prie Sutarčių pridėto Protokolo ( Nr. 22) dėl Danijos pozicijos 1 ir 2 straipsnius Danija nedalyvauja priimant šį reglamentą ir jis nėra jai privalomas ar taikomas; (45)atsižvelgiant į tai, kad Danija iki šiol prisidėjo prie praktinio valstybių narių bendradarbiavimo prieglobsčio srityje, Agentūra turėtų sudaryti palankias sąlygas operaciniam bendradarbiavimui su Danija. Todėl Danijos atstovas turėtų būti pakviestas dalyvauti visuose valdančiosios tarybos posėdžiuose be teisės balsuoti; (46)sprendimai, kuriuos dėl atskirų tarptautinės apsaugos prašymų priima valstybių narių prieglobsčio institucijos, priklauso valstybių narių kompetencijai; (47)šiuo reglamentu siekiama iš dalies pakeisti ir išplėsti Europos Parlamento ir Tarybos reglamento (ES) Nr. 439/2010 nuostatas. Būsimi pakeitimai yra esminiai, todėl dėl aiškumo tas aktas turėtų būti pakeistas ir panaikintas. Nuorodos į panaikintą reglamentą turėtų būti laikomos nuorodomis į šį reglamentą, PRIĖMĖ ŠĮ REGLAMENTĄ: 1 SKYRIUS EUROPOS SĄJUNGOS PRIEGLOBSČIO AGENTŪRA

1 straipsnis Dalykas ir taikymo sritis 1. Europos Sąjungos prieglobsčio agentūra (toliau – Agentūra) užtikrina veiksmingą ir vienodą Sąjungos prieglobsčio teisės taikymą valstybėse narėse. Ji palengvina bendros Europos prieglobsčio sistemos (BEPS) įgyvendinimą ir gerina jos veikimą, taip pat atsako už tai, kad būtų sudarytos sąlygos suderinti tarptautinės apsaugos prašymų vertinimą visoje Sąjungoje. 2. Dėl savo nepriklausomumo, teikiamos pagalbos ir skleidžiamos informacijos mokslinės ir techninės kokybės, veiklos procedūrų ir metodų skaidrumo, stropumo vykdant jai pavestas pareigas ir informacinių technologijų priemonių, reikalingų jos įgaliojimams vykdyti, Agentūra yra kompetencijos centras. 3. Europos Sąjungos prieglobsčio agentūra yra naujas Europos prieglobsčio paramos biuro, įsteigto Europos Parlamento ir Tarybos reglamentu (ES) Nr. 439/2010, pavadinimas. Nuo šiol Agentūros veikla grindžiama šiuo reglamentu. 2 straipsnis Užduotys 1. Agentūra vykdo šias užduotis: (a)palengvina, koordinuoja ir stiprina valstybių narių praktinį bendradarbiavimą ir keitimąsi informacija įvairiais prieglobsčio klausimais; (b)renka ir analizuoja informaciją apie prieglobsčio padėtį ir BEPS įgyvendinimą; (c)remia valstybes nares įgyvendinant BEPS; (d)padeda valstybėms narėms mokyti visų nacionalinių administracijų ir teismų, taip pat už prieglobsčio klausimus atsakingų nacionalinių tarnybų ekspertus, be kita ko, parengia bendrąją mokymo programą; (e)rengia ir reguliariai atnaujina ataskaitas ir kitus dokumentus, kuriuose Sąjungos lygmeniu teikiama informacija apie kilmės šalis; (f)koordinuoja valstybių narių pastangas atlikti bendrą padėties trečiosiose kilmės šalyse analizę ir ją plėtoti; (g)teikia veiksmingą operacinę ir techninę pagalbą valstybėms narėms, visų pirma tais atvejais, kai jų prieglobsčio ir priėmimo sistemoms tenka neproporcingai didelis krūvis; (h)padeda Sąjungoje perkelti arba perduoti tarptautinės apsaugos gavėjus; (i)sudaro ir siunčia prieglobsčio paramos grupes ir prieglobsčio pagalbos rezervą; (j)siunčia prieglobsčio paramos grupėms reikalingą techninę įrangą ir prieglobsčio pagalbos rezervo ekspertus; (k)nustato veiklos standartus, rodiklius, gaires ir geriausios patirties pavyzdžius, susijusius su visų Sąjungos prieglobsčio teisės priemonių įgyvendinimu; (l)stebi ir vertina, kaip įgyvendinama BEPS, taip pat valstybių narių prieglobsčio ir priėmimo sistemos;

(m)padeda valstybėms narėms joms bendradarbiaujant su trečiosiomis šalimis su prieglobsčiu, visų pirma su perkėlimu į Sąjungą, susijusiais klausimais. 2. Agentūra remia valstybes nares įgyvendinant BEPS išorės aspektą. Šiuo atžvilgiu Agentūra, pritariant Komisijai, koordinuoja keitimąsi informacija ir kitus veiksmus, susijusius su BEPS išorės aspekto priemonių ir mechanizmų įgyvendinimo klausimais. 3. Agentūra gali savo iniciatyva savo įgaliojimų srityse vykdyti komunikacijos veiklą. Komunikacijos veikla neturi trukdyti vykdyti šio straipsnio 1 ir 2 dalyse nurodytų užduočių ir yra vykdoma laikantis atitinkamų valdančiosios tarybos patvirtintų komunikacijos ir sklaidos planų. 2 SKYRIUS PRAKTINIS BENDRADARBIAVIMAS IR INFORMACIJA APIE PRIEGLOBSTĮ 3 straipsnis Pareiga geranoriškai bendradarbiauti ir keistis informacija 1. Agentūrai ir valstybių narių prieglobsčio institucijoms, nacionalinėms imigracijos bei prieglobsčio tarnyboms ir kitoms nacionalinėms tarnyboms tenka pareiga geranoriškai bendradarbiauti ir prievolė keistis informacija. 2. Agentūra glaudžiai bendradarbiauja su valstybių narių prieglobsčio institucijomis, nacionalinėmis imigracijos bei prieglobsčio tarnybomis ir kitomis nacionalinėmis tarnybomis, taip pat su Komisija. Agentūra vykdo savo pareigas nedarydama poveikio kitoms atitinkamoms Sąjungos įstaigoms pavestoms pareigoms ir glaudžiai bendradarbiauja su tomis įstaigomis bei su Jungtinių Tautų vyriausiojo pabėgėlių reikalų komisaro biuru (UNHCR). 3. Agentūra organizuoja, skatina ir koordinuoja veiksmus, kuriais valstybėms narėms sudaromos sąlygos keistis informacija, be kita ko, kai tinkama, kurdama tinklus. Tais tikslais Agentūra ir valstybių narių prieglobsčio institucijos, nacionalinės imigracijos ir prieglobsčio tarnybos bei kitos nacionalinės tarnybos laiku ir tiksliai dalijasi visa būtina informacija. 4 straipsnis Informacijos apie prieglobsčio padėtį analizė 1. Siekdama paskatinti valstybes nares greitai ir patikimai keistis informacija ir nustatyti galimą riziką valstybių narių prieglobsčio sistemoms, Agentūra renka ir analizuoja informaciją apie prieglobsčio padėtį Sąjungoje ir trečiosiose šalyse, jeigu tai gali daryti poveikį Sąjungai, įskaitant naujausią informaciją apie pagrindines priežastis, migrantų ir pabėgėlių srautus, taip pat apie visus atvejus, kai staiga atvyksta daug trečiųjų šalių piliečių, dėl kurių prieglobsčio ir priėmimo sistemoms gali tekti neproporcingai didelis krūvis. 2.Savo analizę Agentūra grindžia informacija, kurią teikia, visų pirma, valstybės narės, atitinkamos Sąjungos institucijos ir agentūros, Europos išorės veiksmų tarnyba, taip pat UNHCR ir kitos tarptautinės organizacijos. Šiuo tikslu Agentūra glaudžiai bendradarbiauja su Europos operatyvaus bendradarbiavimo prie valstybių narių išorės sienų valdymo agentūra ir visų pirma remiasi tos agentūros atliekama rizikos analize, siekdama užtikrinti abiejų agentūrų teikiamos informacijos aukščiausio lygio nuoseklumą ir derėjimą. 3.Agentūra užtikrina, kad valstybės narės greitai keistųsi svarbia informacija tarpusavyje ir su Komisija. Ji taip pat laiku ir tiksliai pateikia valdančiajai tarybai savo analizės rezultatus. 5 straipsnis Informacija apie BEPS įgyvendinimą 1. Agentūra organizuoja, koordinuoja ir skatina valstybių narių tarpusavio ir Komisijos bei valstybių narių keitimąsi informacija, susijusia su visų Sąjungos prieglobsčio teisės priemonių įgyvendinimu. 2. Agentūra sukuria faktinių, teisinių ir teismų praktikos duomenų apie Sąjungos, nacionalinių ir tarptautinių prieglobsčio priemonių taikymą ir aiškinimą bazes, visų pirma, naudodamasi galiojančiomis nuostatomis. Tokiose duomenų bazėse nesaugomi jokie asmens duomenys, išskyrus atvejus, kai tokius duomenis Agentūra surinko iš viešai prieinamų dokumentų.

3. Visų pirma Agentūra renka informaciją apie: (a)tai, kaip nacionalinės administracijos ir institucijos tvarko tarptautinės apsaugos prašymus; (b)prieglobsčio srities nacionalinę teisę ir jos raidą, įskaitant teismų praktiką; (c)atitinkamą Europos Sąjungos Teisingumo Teismo ir Europos Žmogaus Teisių Teismo praktiką. 6 straipsnis Parama Dublino sistemai Agentūra vykdo savo užduotis ir prievoles, nustatytas Reglamente (ES) Nr. XXX/XXX. 7 straipsnis Mokymas 1. Agentūra rengia ir plėtoja mokymus, skirtus savo darbuotojams, visų nacionalinių administracijų ir teismų, taip pat už prieglobsčio klausimus valstybėse narėse atsakingų nacionalinių tarnybų nariams. 2. Tokius mokymus Agentūra plėtoja glaudžiai bendradarbiaudama su valstybėmis narėmis ir bendradarbiaudama su tinkamomis valstybių narių mokymo organizacijomis, įskaitant akademines įstaigas ir kitas susijusias organizacijas. 3. Agentūra rengia bendro pobūdžio, specialias arba temines mokymo priemones, kurios gali apimti dėstytojų mokymo metodiką ir e. mokymąsi. 4. Agentūra rengia ir plėtoja Europos prieglobsčio srities mokymo programą, atsižvelgdama į toje srityje jau vykdomą Sąjungos bendradarbiavimą. Valstybės narės įtraukia bendrąją pagrindinę mokymo programą į nacionalinių tarnybų ir institucijų, atsakingų už prieglobsčio klausimus, darbuotojų mokymus, laikydamosi Europos Parlamento ir Tarybos direktyvos 2013/32/ES4 straipsnio 3 dalyje nustatytos prievolės užtikrinti tinkamą savo darbuotojų mokymą. 5. Specialus arba teminis mokymas prieglobsčio klausimais apima tokias sritis: (a)tarptautiniai ir Sąjungos pagrindinių teisių standartai, visų pirma Europos Sąjungos pagrindinių teisių chartijos nuostatos, taip pat tarptautinė ir Sąjungos prieglobsčio teisė, įskaitant konkrečius teisinius ir teismų praktikos klausimus; (b)tarptautinės apsaugos prašymų, visų pirma tų, kuriuos pateikia specifinių poreikių turintys pažeidžiami asmenys ir vaikai, nagrinėjimo klausimai, įskaitant klausimus, susijusius su vaiko interesų vertinimu, specialiomis procedūrinėmis apsaugos priemonėmis, kaip antai vaiko teisės būti išklausytam paisymu, ir vaiko apsaugos aspektais, tokiais kaip amžiaus nustatymo metodai; (c)apklausos metodai, įskaitant ypatingą dėmesį, skiriamą vaikams, pažeidžiamų asmenų grupėms ir kankinimo aukoms; (d)pirštų atspaudų duomenys, įskaitant duomenų kokybės ir saugumo reikalavimus; (e)medicininių ekspertizių ir teisinių išvadų naudojimas prieglobsčio procedūrose; (f)informacijos apie kilmės šalis pateikimo ir naudojimo klausimai;

(g)priėmimo sąlygos, įskaitant ypatingą dėmesį, skiriamą nelydimiems vaikams ir vaikams su savo šeimomis, pažeidžiamų asmenų grupėms ir kankinimo aukoms. 6. Organizuojamas mokymas yra aukštos kokybės ir apima pagrindinius principus bei geriausios patirties pavyzdžius siekiant didesnio administracinių metodų, sprendimų ir teisinės praktikos suderinamumo, visapusiškai gerbiant nacionalinių teismų nepriklausomumą. 7. Agentūra imasi būtinų iniciatyvų užtikrinti, kad prieglobsčio paramos grupėse ir prieglobsčio pagalbos rezerve dalyvaujantys ekspertai, prieš dalyvaudami Agentūros rengiamoje operacinėje veikloje, būtų baigę specialiuosius mokymus, susijusius su jų pareigomis ir funkcijomis. Agentūra vykdo reguliarias tų ekspertų pratybas, laikydamasi metinėje darbo programoje nurodyto specialiųjų mokymų ir pratybų tvarkaraščio. 8. Bendradarbiaudama su valstybėmis narėmis ir trečiosiomis šalimis Agentūra gali rengti mokymo veiklą jų teritorijoje. 3 SKYRIUS KILMĖS ŠALIŲ INFORMACIJA 8 straipsnis Informacija apie kilmės šalis Sąjungos lygmeniu 1. Agentūra yra svarbios, patikimos, tikslios ir naujausios informacijos apie tarptautinės apsaugos prašymus pateikusių asmenų kilmės šalis, įskaitant su vaikais susijusią informaciją ir tikslinę informaciją apie pažeidžiamoms grupėms priklausančius asmenis, rinkimo centras. Ji rengia ir reguliariai atnaujina ataskaitas ir kitus produktus, kuriuose Sąjungos lygmeniu teikiama informacija apie kilmės šalis, įskaitant informaciją apie kilmės šalims būdingus teminius klausimus. 2. Agentūra visų pirma: (a)naudojasi visais svarbiais informacijos šaltiniais, įskaitant savo pačios atliekamą informacijos apie prieglobsčio padėtį analizę ir kitą informaciją, surinktą iš vyriausybinių, nevyriausybinių ir tarptautinių organizacijų, įskaitant informaciją, surinktą per 9 straipsnyje nurodytus tinklus, taip pat Sąjungos institucijų, agentūrų, įstaigų, biurų ir Europos išorės veiksmų tarnybos pateiktą informaciją; (b)administruoja ir toliau plėtoja portalą, kuriame kaupiama informacija apie kilmės šalis; (c)pagal Sąjungos prieglobsčio teisės reikalavimus parengia bendrą ataskaitų ir kitų produktų, kuriuose Sąjungos lygmeniu teikiama informacija apie kilmės šalis, rengimo formą ir bendrus metodus, įskaitant specifikacijas. 9 straipsnis Europiniai kilmės šalių informacijos tinklai 1. Agentūra sukuria valstybes nares jungiančius kilmės šalių informacijos tinklus ir juos tvarko, kad užtikrintų nacionalinių iniciatyvų, kurias įgyvendinant renkama kilmės šalių informacija, koordinavimą. 2. Šio straipsnio 1 dalyje nustatytų tinklų paskirtis – valstybėms narėms sudaryti galimybę: (a)keistis nacionalinėmis ataskaitomis ir kitais produktais, susijusiais su kilmės šalimis, įskaitant teminius kilmės šalims būdingus klausimus, ir juos atnaujinti; (b)nepažeidžiant nacionalinės teisės aktuose nustatytų konfidencialumo taisyklių, Agentūrai teikti užklausas, susijusiais su konkrečiais faktiniais klausimais, kurie gali kilti dėl tarptautinės apsaugos prašymų. 10 straipsnis

Bendra kilmės šalių informacijos analizė 1. Siekdama skatinti darnesnį Europos Parlamento ir Tarybos direktyvoje 2011/95/ES nustatytų vertinimo kriterijų taikymą, Agentūra koordinuoja valstybių narių pastangas atlikti ir plėtoti bendrą analizę, kurioje pateikiamos gairės dėl padėties konkrečiose kilmės šalyse. 2. Pasikonsultavęs su Komisija, vykdomasis direktorius pateikia tą bendrą analizę valdančiajai tarybai patvirtinti. Nedarant poveikio valstybių narių kompetencijai priimti sprendimus dėl atskirų tarptautinės apsaugos prašymų, reikalaujama, kad jos atsižvelgtų į tą bendrą analizę nagrinėdamos tokius prašymus. 3. Agentūra užtikrina, kad bendra analizė būtų nuolat peržiūrima ir, kiek reikia, atnaujinama. Dėl visų tokių peržiūrų taip pat turi būti iš anksto konsultuojamasi su Komisija ir jas turi patvirtinti valdančioji taryba. 4. Valstybės narės Agentūrai kas mėnesį teikia atitinkamą informaciją apie priimtus sprendimus dėl tarptautinės apsaugos prašymus pateikusių asmenų, kilusių iš trečiųjų šalių, dėl kurių atliekama bendra analizė. Teikiant tą informaciją, visų pirma pateikiami: (a)statistiniai duomenys apie tai, kiek priimta sprendimų suteikti tarptautinę apsaugą prašytojams iš kiekvienos kilmės šalies, dėl kurios atliekama bendra analizė, nurodant apsaugos rūšį; (b)statistiniai duomenys apie tai, kiek priimta sprendimų atsisakyti suteikti tarptautinę apsaugą prašytojams iš kiekvienos kilmės šalies, dėl kurios atliekama bendra analizė; (c)statistiniai duomenys apie tai, kiek priimta sprendimų dėl prašytojų iš kiekvienos kilmės šalies, dėl kurios atliekama bendra analizė, tačiau ta bendra analize nebuvo vadovautasi, nurodant priežastis. 11 straipsnis Priskyrimas prie saugių kilmės šalių ir saugių trečiųjų šalių 1. Agentūra padeda Komisijai reguliariai įvertinti padėtį trečiosiose šalyse, kurios įtrauktos į Reglamentu (ES) Nr. XXX/XXX nustatytą bendrą ES saugių kilmės šalių sąrašą, įskaitant šalis, kurias Komisija yra laikinai pašalinusi iš sąrašo, ir tas, kurios iš to sąrašo buvo išbrauktos. 2.Komisijos prašymu Agentūra jai pateikia informaciją apie konkrečias trečiąsias šalis, kurios galėtų būti įtrauktos į bendrą ES saugių kilmės šalių sąrašą pagal Reglamento (ES) Nr. XXX/XXX nuostatas. 3.Teikdamos Komisijai pranešimus pagal Direktyvos 2013/32/ES 37 straipsnio 4 dalį, 38 straipsnio 5 dalį ir 39 straipsnio 7 dalį, valstybės narės taip pat praneša Agentūrai apie trečiąsias šalis, kurios priskirtos prie saugių kilmės šalių arba saugių trečiųjų šalių, arba kurioms pagal Direktyvos 2013/32/ES 35, 38 ir 39 straipsnius taikoma atitinkamai pirmosios prieglobsčio šalies, saugios trečiosios šalies arba Europos saugios trečiosios šalies sąvoka. Siekdama įvertinti, ar laikomasi atitinkamų toje direktyvoje nustatytų sąlygų ir kriterijų, Komisija gali paprašyti, kad Agentūra peržiūrėtų padėtį bet kurioje tokioje trečiojoje šalyje. 4 SKYRIUS VEIKLOS STANDARTAI IR GAIRĖS 12 straipsnis Veiklos standartai, gairės ir geriausia patirtis 1. Agentūra organizuoja ir koordinuoja veiklą, kuria skatinamas teisingas ir veiksmingas Sąjungos teisės įgyvendinimas, be kita ko, rengdama veiklos standartus, rodiklius ir gaires ar nustatydama geriausią patirtį prieglobsčio srityje ir užtikrindama valstybių narių keitimąsi geriausia patirtimi prieglobsčio srityje. 2.Agentūra savo iniciatyva arba Komisijos prašymu, konsultuodamasi su Komisija, rengia Sąjungos prieglobsčio teisės priemonių įgyvendinimo veiklos standartus ir tų veiklos standartų laikymosi stebėjimo rodiklius, taip pat rengia gaires ir nustato geriausios patirties pavyzdžius, susijusius su Sąjungos prieglobsčio teisės priemonių įgyvendinimu. Valdančiajai tarybai patvirtinus tuos standartus, rodiklius, gaires ar geriausią patirtį, Agentūra, pasikonsultavusi su Komisija, praneša apie juos valstybėms narėms.

3. Agentūra valstybių narių prašymu padeda joms taikyti veiklos standartus, gaires ir geriausią patirtį jų prieglobsčio ir priėmimo sistemoms, teikdama reikiamas žinias arba operacinę ir techninę pagalbą. 5 SKYRIUS STEBĖSENA IR VERTINIMAS 13 straipsnis Prieglobsčio ir priėmimo sistemų stebėsenos ir vertinimo mechanizmas 1. Glaudžiai bendradarbiaudama su Komisija, Agentūra nustato mechanizmą, kurį taikydama: (a)stebi, kaip valstybėse narėse įgyvendinama BEPS, ir vertina visus jos aspektus, visų pirma Dublino sistemą, priėmimo sąlygas, prieglobsčio procedūras, kriterijų, pagal kuriuos nustatomi apsaugos poreikiai, taikymą ir asmenims, kuriems reikia tarptautinės apsaugos, valstybių narių suteikiamos apsaugos pobūdį ir kokybę, įskaitant aspektus, susijusius su pagarba pagrindinėms teisėms, vaiko apsaugos priemonėmis ir pažeidžiamų asmenų poreikiais; (b)stebi, kaip valstybės narės laikosi prieglobsčio veiklos standartų, rodiklių, gairių ir geriausios patirties; (c)tikrina prieglobsčio ir priėmimo sistemas, gebėjimus, infrastruktūrą, įrangą, turimus darbuotojus, be kita ko, vertimui raštu ir žodžiu valstybėse narėse, finansinius išteklius ir valstybių narių prieglobsčio institucijų, įskaitant teismų sistemą, pajėgumą veiksmingai ir teisingai nagrinėti ir administruoti prieglobsčio prašymus. 2. Vertinimą Agentūra gali atlikti visų pirma remdamasi valstybių narių pateikta informacija, Agentūros parengta informacijos apie prieglobsčio padėtį analize, patikrinimais vietoje ir prašymų bylų atranka. Tuo tikslu valstybės narės Agentūros prašymu teikia jai būtiną informaciją apie prieglobsčio procedūras, įrangą, infrastruktūrą, priėmimo sąlygas, pripažinimo rodiklius ir apsaugos kokybę, taip pat apie nacionaliniu lygmeniu turimus darbuotojus ir finansinius išteklius veiksmingam prieglobsčio ir priėmimo sistemos valdymui užtikrinti. Valstybės narės taip pat bendradarbiauja su Agentūra ir sudaro palankias sąlygas visiems patikrinimams vietoje, kuriuos Agentūra atlieka stebėsenos tikslais. 3. Agentūra įvertina valstybių narių pasirengimą spręsti uždavinius, susijusius su neproporcingai dideliu krūviu, kuris galėtų tekti jų prieglobsčio ir priėmimo sistemoms. Agentūra gali paprašyti valstybių narių pateikti savo nenumatytų atvejų planus, susijusius su priemonėmis, kurių turėtų būti imtasi tokiam galimam neproporcingai dideliam krūviui pašalinti, ir prireikus padeda valstybėms narėms parengti jų nenumatytų atvejų planus ir juos peržiūrėti. 14 straipsnis Agentūros vykdomos stebėsenos ir vertinimo tvarka 1. Pasikonsultavusi su Komisija, valdančioji taryba, remdamasi teminiais arba specialiais prieglobsčio sistemų aspektais, nustato kiekvienos valstybės narės arba visų valstybių narių prieglobsčio ir priėmimo sistemų stebėsenos ir vertinimo programą. Ta programa yra 41 straipsnyje nurodyto daugiamečio ir metinio programavimo dalis. Daugiamečio programavimo dokumente išvardijamos valstybės narės, kurių prieglobsčio ir priėmimo sistemos turi būti stebimos kiekvienais metais, ir užtikrinama, kad kiekviena valstybė narė būtų bent kartą stebimą per kiekvieną penkerių metų laikotarpį. Metinėje darbo programoje išvardijamos valstybės narės, kurios pagal daugiametį programavimą ir teminius vertinimus turi būti stebimos kitais metais. Joje, be kita ko, nurodomi visi numatyti stebėsenos veiksmai ir pateikiamas visų patikrinimų vietoje tvarkaraštis. Prireikus metinė darbo programa gali būti tikslinama atsižvelgiant į 41 straipsnio nuostatas. Jeigu dėl kurio nors valstybės narės prieglobsčio ar priėmimo sistemų aspekto veikimo kyla didelių rūpesčių, Agentūra savo iniciatyva arba Komisijos prašymu gali inicijuoti stebėseną tos valstybės narės prieglobsčio ar priėmimo sistemoms įvertinti. 2. Agentūra sudaro ekspertų grupes kiekvienam stebėsenos veiksmui, įskaitant prireikus patikrinimus vietoje. Ekspertų grupes sudaro iš Agentūros darbuotojų paskirti ekspertai ir Komisijos atstovai. Ekspertų grupės atsakingos už ataskaitos parengimą remiantis patikrinimų vietoje rezultatais ir valstybių narių pateikta informacija.

3. Vykdomasis direktorius ekspertų grupės ataskaitos projektą perduoda atitinkamai valstybei narei, kuri pateikia savo pastabas dėl to projekto. Po to vykdomasis direktorius, atsižvelgęs į atitinkamos valstybės narės pastabas, pateikia ataskaitos projektą valdančiajai tarybai. Valdančioji taryba patvirtina stebėsenos ataskaitą ir perduoda ją Komisijai. 4. Vykdomasis direktorius, pasikonsultavęs su Komisija, atitinkamai valstybei narei pateikia rekomendacijų projektą, kuriame išdėstomos priemonės, kurių būtina imtis stebėsenos ataskaitoje nustatytiems trūkumams pašalinti. Atitinkamai valstybei narei suteikiamas vieno mėnesio laikotarpis pastaboms dėl rekomendacijų projekto pateikti. Atsižvelgusi į tas pastabas, valdančioji taryba patvirtina rekomendacijas ir atitinkamos valstybės narės paprašo parengti veiksmų planą, kuriame būtų išdėstytos priemonės visiems trūkumams pašalinti. 5.Per mėnesį nuo šio straipsnio 4 dalyje nurodytų rekomendacijų patvirtinimo atitinkama valstybė narė Agentūrai pateikia veiksmų planą. Per tris mėnesius nuo rekomendacijų patvirtinimo ta valstybė narė pateikia Agentūrai ataskaitą apie šio veiksmų plano įgyvendinimą, o vėliau ataskaitas teikia kas mėnesį, bet ne ilgiau kaip šešis mėnesius. 6.Agentūra reguliariai informuoja Komisiją apie veiksmų plano įgyvendinimą. 15 straipsnis Tolesni veiksmai ir stebėsena 1. Jeigu pasibaigus 14 straipsnio 5 dalyje nurodytam laikotarpiui atitinkama valstybė narė veiksmų plano iki galo neįgyvendina, o prieglobsčio ir priėmimo sistemų trūkumai dėl savo rimtumo kelia pavojų BEPS veikimui, Komisija, pati įvertinusi veiksmų plano įgyvendinimą ir trūkumų rimtumą, priima tai valstybei narei skirtas rekomendacijas, kuriose išdėsto dideliems trūkumams pašalinti reikiamas priemones ir prireikus nustato priemones, kurių turi imtis Agentūra, kad paremtų tą valstybę narę. 2.Atsižvelgdama į nustatytų trūkumų rimtumą, Komisija atitinkamoje valstybėje narėje gali rengti patikrinimus vietoje, kad patikrintų, kaip įgyvendinamas veiksmų planas. 3. Atitinkama valstybė narė per šio straipsnio 1 dalyje nurodytose rekomendacijose nustatytą terminą Komisijai pateikia ataskaitą apie tų rekomendacijų įgyvendinimą. Jeigu pasibaigus tam terminui Komisija nėra įsitikinusi, kad valstybė narė visiškai įvykdė tas rekomendacijas, ji gali imtis tolesnių veiksmų, remdamasi 22 straipsnio 3 dalies nuostatomis. 4.Komisija reguliariai informuoja Europos Parlamentą ir Tarybą apie atitinkamos valstybės narės padarytą pažangą. 6 SKYRIUS OPERACINĖ IR TECHNINĖ PAGALBA 16 straipsnis Agentūros teikiama operacinė ir techninė pagalba 1. Valstybės narės gali prašyti Agentūros pagalbos vykdant su prieglobsčiu susijusius įsipareigojimus, visų pirma tais atvejais, kai jų prieglobsčio ir priėmimo sistemoms tenka neproporcingai didelis krūvis. 2. Valstybės narės vykdomajam direktoriui pateikia pagalbos prašymą, kuriame apibūdina padėtį ir prašymo tikslą. Prie prašymo pridedamas išsamus poreikių įvertinimas. Vykdomasis direktorius įvertina pagalbos prašymus, juos patvirtina ir koordinuoja. Kiekvienas iš jų nuodugniai ir patikimai įvertinamas, kad Agentūra galėtų nustatyti ir pasiūlyti keletą šio straipsnio 3 dalyje nurodytų priemonių, kurios gali patenkinti atitinkamos valstybės narės poreikius. 3. Agentūra ribotą laikotarpį organizuoja ir koordinuoja vieną arba kelias iš šių operacinių ir techninių priemonių: (a)padeda valstybėms narėms nustatyti trečiųjų šalių piliečių tapatybę ir juos registruoti; (b)palengvina tarptautinės apsaugos prašymų, kuriuos nagrinėja kompetentingos nacionalinės institucijos, nagrinėjimą; (c)teikia pagalbą kompetentingoms nacionalinėms institucijoms, atsakingoms už tarptautinės apsaugos prašymų nagrinėjimą;

(d)sudaro palankesnes sąlygas įgyvendinti valstybių narių iniciatyvas dėl techninio bendradarbiavimo nagrinėjant tarptautinės apsaugos prašymus; (e)padeda teikti informaciją apie tarptautinės apsaugos suteikimo tvarką; (f)konsultuoja ir koordinuoja priėmimo priemonių, visų pirma laikino būsto, transporto ir medicininės pagalbos, parengimą arba teikimą valstybėse narėse; (g)padeda Sąjungoje perkelti arba perduoti tarptautinės apsaugos gavėjus; (h)teikia vertimo žodžiu paslaugas; (i)padeda valstybėms narėms užtikrinti, kad būtų paisoma visų būtinų vaiko teisių ir būtų nustatytos visos būtinos vaiko apsaugos priemonės; (j)dalyvauja migracijos valdymo rėmimo grupėse Reglamente Nr. XX/XXX nurodytose migrantų antplūdžio vietose. 4. Agentūra finansuoja arba bendrai finansuoja šio straipsnio 3 dalyje nurodytą veiklą iš savo biudžeto, vadovaudamasi Agentūrai taikomomis finansinėmis taisyklėmis. 5.Vykdomasis direktorius įvertina operacinių ir techninių priemonių rezultatus ir per 60 dienų nuo tų priemonių pabaigos perduoda išsamias vertinimo ataskaitas valdančiajai tarybai. Agentūra atlieka išsamią tų rezultatų lyginamąją analizę, kuri įtraukiama į 65 straipsnyje nurodytą metinę veiklos ataskaitą. 17 straipsnis Prieglobsčio paramos grupės 1. Agentūra į valstybes nares siunčia prieglobsčio paramos grupes, kad suteiktų operacinę ir techninę pagalbą, kaip nustatyta 16 straipsnyje. 2. Prieglobsčio paramos grupes sudaro iš Agentūros darbuotojų paskirti ekspertai, valstybių narių ekspertai arba valstybių narių į Agentūrą deleguoti ekspertai. 3. Vykdomojo direktoriaus siūlymu valdančioji taryba absoliučia balso teisę turinčių narių balsų dauguma priima sprendimą dėl ekspertų, skiriamų į prieglobsčio paramos grupes profilio ir bendro skaičiaus. Tokia pat procedūra taikoma visiems vėlesniems ekspertų profilio ir bendro skaičiaus pakeitimams. 4. Iš nacionalinių ekspertų rezervų valstybės narės, remdamosi įvairiais apibrėžtais profiliais, papildo prieglobsčio pagalbos grupes, paskirdamos į jas reikiamus profilius atitinkančius ekspertus. 5. Rengdamasi siųsti prieglobsčio paramos grupes, Agentūra sudaro vertėjų žodžiu sąrašą. Valstybės narės padeda Agentūrai atrinkti vertėjus į vertėjų žodžiu sąrašą. Valstybės narės turi galimybę siųsti vertėjus žodžiu arba teikti jų paslaugas per vaizdo konferenciją. 6. Valstybių narių ateinančių metų įnašas, susijęs su jų pačių ekspertais ar į Agentūrą deleguotais ekspertais, planuojamas remiantis Agentūros ir valstybių narių kasmetinėmis dvišalėmis derybomis ir susitarimais. Pagal tuos susitarimus valstybės narės nedelsdamos skiria tuos ekspertus, kuriuos galima siųsti, nebent jose susidaro išskirtinė padėtis, dėl kurios labai sunku vykdyti nacionalines užduotis. 7. Valstybės narės užtikrina, kad jų skiriamų ekspertų profiliai ir skaičius atitiktų profilius ir skaičių, dėl kurių nusprendė valdančioji taryba. Siuntimo trukmę nustato buveinės valstybė narė, tačiau ji neturi būti trumpesnė nei 30 dienų. 8. Agentūra prieglobsčio paramos grupes papildo ekspertais, kuriuos skiria iš savo darbuotojų, konkrečiai įdarbintų darbui vietoje, ir vertėjais žodžiu. 18 straipsnis

Prieglobsčio pagalbos rezervas 1. Taikant 22 straipsnį, valdančioji taryba vykdomojo direktoriaus siūlymu suformuoja prieglobsčio pagalbos rezervą, kurį sudaro Agentūrai nedelsiant perduodamas ekspertų rezervas. Šiuo tikslu valstybės narės Agentūrai kasmet paskiria ne mažiau kaip 500 ekspertų. 2. Vykdomojo direktoriaus siūlymu valdančioji taryba trijų ketvirtadalių balso teisę turinčių narių balsų dauguma priima sprendimą dėl ekspertų profilių ir dėl visų ekspertų dalies, kurią skiria kiekviena valstybė narė prieglobsčio pagalbos rezervui suformuoti. Tokia pat procedūra taikoma visiems vėlesniems ekspertų profilio ir bendro skaičiaus pakeitimams. 3.Iš nacionalinių ekspertų rezervų valstybės narės, remdamosi įvairiais apibrėžtais profiliais, papildo prieglobsčio pagalbos rezervą, paskirdamos į jį reikiamus profilius atitinkančius ekspertus. Siuntimo trukmę nustato buveinės valstybė narė, tačiau ji neturi būti trumpesnė nei 30 dienų. 19 straipsnis Veiklos planas 1. Vykdomasis direktorius ir priimančioji valstybė narė sutaria dėl veiklos plano. Veiklos planas Agentūrai, priimančiajai valstybei narei ir dalyvaujančioms valstybėms narėms yra privalomas. 2.Veiklos plane išsamiai išdėstomos operacinės ir techninės pagalbos teikimo ir prieglobsčio paramos grupių arba prieglobsčio pagalbos rezervo ekspertų siuntimo sąlygos, be kita ko: (a)padėties aprašas, modus operandi ir siuntimo tikslai, įskaitant veiklos tikslą; (b)numatoma siuntimo trukmė; (c)priimančiosios valstybės narės vieta, į kurią siunčiamos prieglobsčio paramos grupės arba prieglobsčio pagalbos rezervo ekspertai; (d)su logistika susiję klausimai, įskaitant informaciją apie darbo sąlygas ir aplinką vietoje, į kurią siunčiamos prieglobsčio paramos grupės arba prieglobsčio pagalbos rezervo ekspertai; (e)išsamus ir aiškus užduočių aprašas ir specialūs nurodymai prieglobsčio paramos grupėms arba prieglobsčio pagalbos rezervo ekspertams, įskaitant nacionalines ir Europos duomenų bazes, kuriomis jie turi teisę naudotis, ir įrangą, kurią jie gali naudoti ar turėti priimančiojoje valstybėje narėje; (f)prieglobsčio paramos grupių ar ekspertų, kurie bus siunčiami iš prieglobsčio pagalbos rezervo, sudėtis; (g)siunčiama techninė įranga, įskaitant konkrečias nuostatas, pvz., naudojimo sąlygas, transportą ir kitas logistines ir finansines nuostatas; (h)dėl pagalbos tvarkant tarptautinės apsaugos prašymus, įskaitant tokių prašymų nagrinėjimą, – konkreti informacija apie užduotis, kurias prieglobsčio paramos grupės arba prieglobsčio pagalbos rezervo ekspertai gali atlikti, taip pat nuoroda į taikytiną nacionalinę ir Sąjungos teisę; (i)ataskaitų teikimo ir vertinimo sistema, į kurią įtraukti vertinimo ataskaitos lyginamieji standartai ir galutinės vertinimo ataskaitos galutinė pateikimo data; (j)bendradarbiavimo su trečiosiomis šalimis, kitomis Sąjungos agentūromis, įstaigomis ir biurais arba tarptautinėmis organizacijomis tvarka; (k)procedūros, pagal kurias asmenys, kuriems reikalinga tarptautinė apsauga, prekybos žmonėmis aukos, nelydimi nepilnamečiai ir asmenys, kurie dėl savo padėties yra pažeidžiami, nukreipiami į kompetentingas nacionalines valdžios institucijas, kad šios jiems suteiktų tinkamą pagalbą. 3. Atsižvelgdama į šio straipsnio 2 dalies e punktą, priimančioji valstybė narė prieglobsčio paramos grupių arba prieglobsčio pagalbos rezervo ekspertams suteikia teisę naudotis Europos duomenų bazėmis ir gali suteikti jiems teisę naudotis savo nacionalinėmis duomenų bazėmis pagal Sąjungos ir nacionalinės teisės aktus dėl galimybės naudotis tomis duomenų bazėmis ir naudojimosi jomis ir kiek tai būtina veiklos plane nustatytiems tikslams pasiekti ir užduotims atlikti.

4. Bet kokiems veiklos plano pakeitimams ar pritaikymams turi pritarti vykdomasis direktorius ir priimančioji valstybė narė. Iš dalies pakeisto ar patikslinto veiklos plano kopiją Agentūra nedelsdama išsiunčia dalyvaujančioms valstybėms narėms. 20 straipsnis Prieglobsčio paramos grupių siuntimo tvarka 1. Vykdomasis direktorius prireikus gali išsiųsti Agentūros ekspertus įvertinti padėtį pagalbos prašančioje valstybėje narėje. Vykdomasis direktorius nedelsdamas informuoja valdančiąją tarybą apie visus pateiktus prašymus atsiųsti prieglobsčio paramos grupes. 2. Sprendimą dėl prašymo atsiųsti prieglobsčio paramos grupes vykdomasis direktorius priima per tris darbo dienas nuo prašymo gavimo dienos. Vykdomasis direktorius vienu metu raštu praneša pagalbos prašančiai valstybei narei ir valdančiajai tarybai apie sprendimą ir nurodo pagrindinius jo motyvus. 3. Spręsdamas dėl kiekvienos siunčiamos prieglobsčio paramos grupės sudėties, vykdomasis direktorius atsižvelgia į ypatingas pagalbos prašančios valstybės narės aplinkybes ir jos poreikių įvertinimą. Prieglobsčio paramos grupė sudaroma pagal veiklos planą. 4. Per tris darbo dienas nuo sprendimo išsiųsti prieglobsčio paramos grupes priėmimo dienos vykdomasis direktorius ir priimančioji valstybė narė parengia veiklos planą. 5. Kai tik sutariama dėl veiklos plano, vykdomasis direktorius pareikalauja, kad valstybės narės per ne daugiau kaip septynias darbo dienas atsiųstų ekspertus. Vykdomasis direktorius nurodo, kiek ir kokių profilių ekspertų turi atsiųsti valstybės narės. Ta informacija raštu pateikiama nacionaliniams kontaktiniams centrams, nurodant numatomą siuntimo dieną. Nacionaliniams kontaktiniams centrams taip pat išsiunčiama veiklos plano kopija. 6.Jeigu operacinių ir techninių priemonių vykdymo sąlygos nebetenkinamos arba jeigu priimančioji valstybė narė nesilaiko veiklos plano, vykdomasis direktorius, pranešęs apie tai priimančiajai valstybei narei, sustabdo prieglobsčio paramos grupių siuntimą arba jį nutraukia. 21 straipsnis Migracijos valdymo rėmimo grupės 1. Jeigu valstybė narė paprašo operacinio ir techninio migracijos valdymo rėmimo grupių pastiprinimo, kaip nurodyta Reglamento Nr. XXX/XXX 17 straipsnyje, arba jeigu migracijos valdymo rėmimo grupės siunčiamos į migrantų antplūdžio vietas, kaip nurodyta Reglamento Nr. XXX/XXX 18 straipsnyje, vykdomasis direktorius užtikrina Agentūros veiklos migracijos valdymo rėmimo grupėse koordinavimą su Komisija ir kitomis atitinkamomis Sąjungos agentūromis, visų pirma su Europos operatyvaus bendradarbiavimo prie valstybių narių išorės sienų valdymo agentūra. 2. Vykdomasis direktorius atitinkamai pradeda prieglobsčio paramos grupių arba prieglobsčio pagalbos rezervo ekspertų siuntimo procedūrą pagal 17 ir 18 straipsnius. Prieglobsčio paramos grupių arba prieglobsčio pagalbos rezervo ekspertų migracijos valdymo rėmimo grupių reikmėms teikiamas operacinis ir techninis pastiprinimas gali būti: (a)trečiųjų šalių piliečių patikra, įskaitant jų tapatybės nustatymą, registravimą ir, jei to prašo valstybės narės, pirštų atspaudų ėmimą; (b)tarptautinės apsaugos prašymų registravimas ir, jei to prašo valstybės narės, tokių prašymų nagrinėjimas; (c)informacijos apie prieglobsčio procedūras teikimas, įskaitant perkėlimą Sąjungoje ir specialią pagalbą prašytojams arba galimiems prašytojams, kurie galėtų būti perkelti Sąjungoje. 22 straipsnis Neproporcingai didelis krūvis prieglobsčio ir priėmimo sistemoms 1. Jeigu valstybės narės prieglobsčio ir priėmimo sistemoms tenka neproporcingai didelis krūvis, dėl kurio tos sistemos turi patenkinti ypač didelius ir skubius poreikius, Agentūra atitinkamos valstybės narės prašymu arba savo iniciatyva per trumpą laiką organizuoja ir koordinuoja išsamų operacinių ir techninių priemonių rinkinį, nurodytą 16 straipsnyje, ir siunčia 18 straipsnyje nurodyto prieglobsčio pagalbos rezervo ekspertus bei iš savo darbuotojų paskirtus ekspertus atitinkamoms prieglobsčio ir priėmimo sistemoms sustiprinti. 2. Prieglobsčio pagalbos rezervo ekspertai siunčiami 20 straipsnyje nustatyta tvarka, jeigu ekspertai iš kiekvienos valstybės narės išsiunčiami per tris darbo dienas nuo vykdomojo direktoriaus ir pagalbos prašančios valstybės narės susitarimo dėl veiklos plano dienos. Valstybės narės negali remtis 17 straipsnio 6 dalyje nustatyta išimtimi.

3. Jeigu neproporcingai didelio krūvio prieglobsčio arba priėmimo sistemoms atveju valstybė narė neprašo Agentūros operacinės ir techninės pagalbos arba nepriima Agentūros pasiūlymo suteikti tokią pagalbą, arba nesiima pakankamų veiksmų tam krūviui pašalinti, arba nesilaiko 15 straipsnio 3 dalyje nurodytų Komisijos rekomendacijų ir dėl to prieglobsčio arba priėmimo sistemos tampa neveiksmingos ir todėl gali sutrikti BEPS veikimas, Komisija įgyvendinimo aktu gali priimti sprendimą, kuriame nustatomos viena ar daugiau 16 straipsnio 3 dalyje nurodytų priemonių, kurių Agentūra turi imtis, kad paremtų atitinkamą valstybę narę. Tas įgyvendinimo aktas priimamas laikantis 64 straipsnyje nurodytos nagrinėjimo procedūros. 4. Taikant šio straipsnio 3 dalį, vykdomasis direktorius per dvi darbo dienas nuo Komisijos sprendimo priėmimo dienos nustato veiksmus, kurių reikia imtis siekiant praktiškai įgyvendinti Komisijos sprendime nustatytas priemones. Kartu vykdomasis direktorius ir atitinkama valstybė narė sutaria dėl veiklos plano. 5. Agentūra nedelsdama ir bet kuriuo atveju per tris darbo dienas nuo veiklos plano parengimo dienos siunčia būtinus prieglobsčio pagalbos rezervo ekspertus, taip pat iš savo darbuotojų paskirtus ekspertus. Siunčiami prieglobsčio pagalbos rezervo ekspertai prireikus nedelsiant papildomi prieglobsčio paramos grupėmis. 6. Atitinkama valstybė narė nedelsdama bendradarbiauja su Agentūra ir imasi būtinų veiksmų, kad palengvintų to sprendimo įgyvendinimą, taip pat praktinį tame sprendime ir veiklos plane nustatytų priemonių vykdymą. 7. Valstybės narės skiria vykdomojo direktoriaus nustatytus prieglobsčio pagalbos rezervo ekspertus. 23 straipsnis Techninė įranga 1. Nedarant poveikio valstybių narių prievolei aprūpinti Agentūrą būtinomis patalpomis ir įranga, kad ji galėtų teikti reikiamą operacinę ir techninę pagalbą, Agentūra į valstybes nares gali siųsti savo įrangą, jeigu jos gali reikėti prieglobsčio paramos grupėms arba prieglobsčio pagalbos rezervo ekspertams ir jeigu ji gali papildyti įrangą, kurią jau pateikė valstybės narės arba kitos Sąjungos agentūros. 2. Agentūra su valdančiąja taryba pasikonsultavusio vykdomojo direktoriaus sprendimu gali įsigyti techninę įrangą arba ją išsinuomoti. Prieš įsigyjant arba išsinuomojant įrangą, atliekama išsami poreikių bei sąnaudų ir naudos analizė. Visos šios išlaidos turi būti numatytos pagal Agentūrai taikomas finansines taisykles valdančiosios tarybos patvirtintame Agentūros biudžete. 24 straipsnis Nacionalinis kontaktinis centras Kiekviena valstybė narė paskiria už ryšius su Agentūra visais su 16 ir 22 straipsniuose nurodyta operacine ir technine pagalba susijusiais klausimais atsakingą nacionalinį kontaktinį centrą. 25 straipsnis Koordinuojantis Agentūros pareigūnas 1. Agentūra užtikrina operacinį visų organizacinių aspektų įgyvendinimą, įskaitant Agentūros darbuotojų dalyvavimą, prieglobsčio paramos grupių arba prieglobsčio pagalbos rezervo ekspertų siuntimą visą laiką, kol teikiama 16 ir 22 straipsniuose nurodyta operacinė ir techninė pagalba. 2.Vykdomasis direktorius iš Agentūros darbuotojų paskiria vieną arba daugiau ekspertų, kurie, taikant šio straipsnio 1 dalį, veiktų arba būtų siunčiami kaip koordinuojantys pareigūnai. Vykdomasis direktorius informuoja priimančiąją valstybę narę apie tokį paskyrimą. 3. Koordinuojantis pareigūnas skatina priimančiosios valstybės narės ir dalyvaujančių valstybių narių bendradarbiavimą ir veiksmų koordinavimą. Visų pirma koordinuojantis pareigūnas: (a)tarpininkauja tarp Agentūros, priimančiosios valstybės narės ir prieglobsčio paramos grupių ekspertų